Ejekiel 40 ACO85 - I nino dwe apar i acakki me mwaka - Bible Search\nEjekiel 39 Ejekiel 41\nGinanyuta ma lanebi oneno ma kemo ot pa Lubuŋa\n1I nino dwe apar i acakki me mwaka manyen, i ŋe mwaka pyeraryo wiye abic ma doŋ wari kwede i opii, i mwaka me apar wiye aŋwen ma onoŋo gaŋ me Jerucalem doŋ gituro woko, i nino meno kikome Rwot odiya ki ciŋe, 2-ci otiŋa woko i ginanyutane, okela i lobo Icrael, ka ociba piny i wi got mabor. Aneno lwak gedo mapol i nyima ma ginen calo gaŋ ma akemme kwede. 3-I kare ma doŋ en okela kunnu, ci aneno dano mo ma nen calo mola, omako tol tworo ki lagada i ciŋe me pimo piny; en danonu onoŋo ocuŋ i doggaŋ. 4Ci dano-nu owacca ni, “Wod pa dano, nen piny ki waŋi, dok iwiny lok ki iti, ci iket cwinyi me tamo pi gin ducu ma abinyutti, pien gikeli kany ki tyen lok ni myero anyutti gin meno ducu; in doŋ ituc gin ducu ma inenogi-ni bot jo Icrael.”\nDoggaŋ ma tye yo tug wokceŋ\n5-Gin ma aneno-ni aye ot pa Lubaŋa, ma girumo woko litit ki cel. Laco-nu okwanyo odoo lagadane me pimo piny ma borre romo futi apar, ci opimo cel. Onoŋo ni borre me dok malo romo futi apar, ki lacce nyo dit me kome bene romo futi apar. 6Lacen oa ocito i doggaŋ ma tye yo tuŋ wokceŋ. Ka oito rwom ocito malo, ci opimo doggola ki piny i ŋom, ci oromo futi apar. 7Ki i ŋeye onoŋo tye yo ma gikato kwede, onoŋo tye iye kicika pa lukurpiny ma romo adek i ŋete acel acel. Kicika acel acel borre onoŋo tye futi apar ki lacce bene futi apar, ki cel ma onoŋo tye i kingi, lacgi nyo dit komgi onoŋo romo futi aboro. I ŋe kicika pa lukur-piny onoŋo tye iye yo me wot ma borre romo futi apar, yone onoŋo cito donyo i kicika madit ma okemo ot pa Lubaŋa. 8Lacen opimo kicika meno ma okemo ot pa Lubaŋa-ni, onoŋo lacce romo futi apar wiye aryo. 9Cel ma i ŋet doggaŋ tuŋŋi ki tuŋŋi onoŋo romo futi adek, kicika me donyo iye onoŋo tye cok ki ot pa Lubaŋa kikome. 10Onoŋo tye kicika adek tuŋŋi ki tunnl i doggola ma tye yo tuŋ wokceŋ; gin kicika adek-ku ducu onoŋo ditogi romrom, ki cel ma i kin kicika bene onoŋo ditogi romrom. 11Ka dok opimo lac me doggaŋ ma gidonyo kwede-ni, ci oromo futi pyeraryo wiye aryo, ki doŋ ka ma twolo i doggaŋ onoŋo futi apar wiye abicel. 12Doŋ ki i nyim kicika pa lukur-piny acel acel onoŋo tye cel macek ma borre romo incic pyeraryo, ki dit me kome bene onoŋo romo incic pyeraryo. 13Dok opimo lac me doggaŋ cakke ki i kor ot me kicika acel o kwede wa i kor ot me kicika mukene ma okemme ki lawote, ci oromo futi pyeraŋwen. 14Dano-nu dok opimo kicika me donyo ma gikato kwede i dyekal mukene, onoŋo oromo futi pyeradek wiye aryo. 15Doŋ bor pa yo ducu cakke ki woko i ne doggaŋ cito kwede atir wa i kicika me agikki onoŋo romo futi pyeraboro. 16Onoŋo waŋ dirica madiŋŋe tye i kicika acel acel ki i cel ma onoŋo tye i kingi. Kicika ma i doggola me donyo bene dirica onoŋo orumo woko ducu. Cel ma i kin kicika bene onoŋo gigoro iye cal yadi otit.\nDyekal ma yo tuŋ woko\n17Lacen dano-nu okwanya okela i dyekal ma tye yo tuŋ woko. Onoŋo tye kunnu kicika pyeradek ma orumo dyekal woko; i nyimgi tye ka ma gipeto ki gweŋ maber. 18Ka ma gipeto iye gwen-ni onoŋo omedde orumo dyekal woko. Man onoŋo borre rom ki bor pa doggaŋ; en aye dyekal ma woko ma tye piny ma gipeto iye gweŋ.\n19Ka dok opimo bor piny me dyekal ma tye yo tuŋ iye ki i nyim doggaŋ ma piny, dok kwede i ŋe dyekal ma i iye, ci borre oromo futi miya acel ki pyerabicel.\nDoggaŋ ma tye yo tuŋ acam\n20Ci lacen dano-nu otelo nyima ocito to tuŋ acam, ci nen, onoŋo tye kunnu doggaŋ ma okemo yo tuŋ acam, ma en aye doggaŋ me dyekal ma woko. Ci opimo borre ki lacce. 21Onoŋo tye kicika adek tuŋŋi ki tuŋŋi kicika-ni, ki cel ma i kingi, ki kicika me donyo ma gikato kwede i dyekal mukene, gin ducu ditogi romrom ki dito pa gin ma tye doggaŋ mukene ca. Bor me doggaŋ onoŋo romo futi pyeraboro ki lacce onoŋo romo futi pyeraŋwen. 22Kicika madit, waŋ dirica, ki cal yadi otit ma gigorogi i kom kicika onoŋo girom kimukene me doggaŋ ma okemo yo tuŋ wokceŋ-ŋi. Kany bene onoŋo tye iye rwom abiro ma gicito kwede i doggaŋ ki kicika me donyo onoŋo tye ki yo tuŋ i iye. 23Dogcel ma donyo i dyekal ma i iye onoŋo okemo dogcel ma tye yo tuŋ acam kit macala tye kwede yo tuŋ wokceŋ. Ci opimo nia ki i dogcel mukene o kwede wa i kom dogcel ma tye yo tuŋcel, oromo futi miya acel ki pyerabicel.\nDogcel ma tye yo tuŋ acuc\n24Ka dok dano-nu otela tera yo tuŋ acuc; ka wao kunnu ci waneno dogcel mukene. Ci opimo cel ma i ŋet doggaŋ ki tuŋŋi, ki kicika me donyo; onoŋo ditogi rom ki mukene-gu. 25Onoŋo tye waŋ dirica i dogcel man ki i kicika me doggola me donyo, ma girom ki waŋ dirica mukene-gu. Borre onoŋo romo futi pyeraboro, ki lacce futi pyeraŋwen. 26Onoŋo tye kunnu rwom abiro ma gicito kwede i doggaŋ, ki kicika me doggola me donyo onoŋo tye ki yo tuŋ i iye. Onoŋo bene giciro cal otit i cel ma i ŋet doggolane; acel tye tuŋcel ki mukene tye tuŋcel. 27Dok bene onoŋo tye dogcel mo yo tuŋ acuc i dyekal ma i iye. Dano-nu opimo bor piny ma tye i kin dogcel aryo-nu okemo yo tuŋ acuc, ci borre oromo futi miya acel ki pyerabicel.\nDyekal ma i iye: Dogcel ma tye yo tuŋ acuc\n28Lacen dano-nu okela i dyekal ma i iye kun wadonyo ki i dogcel ma tye yo tuŋ acuc. Ci opimo dogcel ma yo tuŋ acuc, onoŋo ni ditte rom ki dito pa dogcel mukene-gu. 29Kicika ma i ŋetegu, ki cel ma i ŋet doggolane, ki kicika ma doggola me donyo onoŋo ditogi romrom ki dito pa kicika mukene-gu. Onoŋo tye waŋ dirica mapol ma orumo ki yo tuŋ i iye ki i kicika me doggola me donyo; borre onoŋo romo futi pyeraboro, ki lacce onoŋo romo futi pyeraŋwen. 30Dok bene kunnu onoŋo tye iye mapol ma i doggola me donyo ma gurumo woko; borgi onoŋo romo futi pyeraŋwen ki lacgi onoŋo romo futi aboro. 31Kicika ma i doggola me donyo onoŋo okemo dyekal ma woko, ki cal yadi otit onoŋo gitye i kom cel ma i ŋet doggolane, ki yone me ito onoŋo tye ki rwom aboro.\nDyekal ma i iye: Dogcel ma tye yo tuŋ wokceŋ\n32Ka dok okela i dyekal ma i iye kun wawok ki i dogcel ma tye yo tuŋ wokceŋ. Opimo dogcel, ci onoŋo ni ditte rom ki mukene-gu ducu. 33Kicika ma i ŋete-gu, cel ma i ŋet doggolane, ki kicika ma i doggola me donyo onoŋo ducu rom ki mukene-gu. Onoŋo tye waŋ dirica mapol ma orumo woko ki tuŋ i iye, ki kicikane ma i doggola me donye borre onoŋo romo futi pyeraboro, ki lacce onoŋo romo futi pyeraŋwen. 34Kicica ma i doggola me donyune onoŋo okemo yo tuŋ dyekal ma woko. Onoŋo cal yadi otit ma gogorogo i kom cel ma ŋet doggolane ducu, acel tye yo tuŋcel ki mukene yo tuŋcel ki yone me ito malo onoŋotye ki rwom aboro.\n35Dok okela i dogcel ma tye yo tuŋ acam, ci opimo, onoŋo ditte obedo rom ki dito pa mukene-gu. 36Kicika ma ŋete-gu, ki cel ma i ŋet doggolane ki kicika ma i doggola me donye onoŋo ditogi ducu rom ki dito pa mukene-gu, onoŋo bene tye iye waŋ dirica mapol ma orumo woko dyere. Borre onoŋo romo futi pyeraŋwen. 37Kicika ma doggola me donyo onoŋo okemo yo tuŋ dyekal ma woko. Onoŋo cal yadi otit tye ma gigoro i kom cel ma i ŋet doggolane ducu, acel tye yo tuŋcel, ki mukene tye yo tuŋcel ki yone ma ito malo onoŋo tye ki rwom aboro.\nGedo mapatpat ma tye cok ki dogcel ma tye yo tuŋ acam\n38I dyekal ma woko onoŋo tye iye kicika mo ki doggolane ma okubbe ki kicika me doggola me donye-ni, ka ma onoŋo gilwoko iye riŋo lee ma gityero me gi tum awaŋa. 39Onoŋo tye meja aŋwen i kicika me doggola me donyo, aryo tye tuŋcel ki aryo mukene gicibo tuŋcel, ma lee me gitum awaŋa ki gitumme bal kigitum me tiŋo alii onoŋo giŋolo gi i wi meja magi. 40Doŋ yo tuŋ i ne kicika me doggola me donyo ka ma gidonyo iye i dogcel ma tye yo tuŋ acam, onoŋo tye iye meja aryo; ki dok i ŋet kicika ma i doggola me donyo onoŋo bene tye iye meja aryo. 41Pi meno i i kicika onoŋo tye iye meja aŋwen, ki tuŋ woko bene onoŋo tye iye meja aŋwen, magi ducu doŋ ribbe doko meja aboro, ma lee ma gityero me gitum awaŋa ducu giŋologi i wigi. 42Dok bene onoŋo tye meja aŋwen me got ma gipayo apaya ma gitiyo kwedgi pi yubo lee me gitum awaŋa, Onoŋo borgi romo incic pyeraryo ki lac wigi onoŋo romo incic pyeradek i twokke acel acel ducu. Doŋ jami tic ma gitiyo kwedgi me ŋolo lee me gitum awaŋa onoŋo giketo i wigi. 43Goli ducu ma bocogi rom ki lac ciŋ, onoŋo gigurogi gurumo i kicika woko ducu. Riŋo ma gimito tyerone me gitum koŋ giketo i wi meja magi.\n44Ka dok okwanya ki i dyekal ma woko okela i dyekal ma i iye, ci aneno onoŋo tye kunnu kicika aryo; acel onoŋo tye i ŋet dogcel ma tye yo tuŋ acam, okemo yo tuŋ acuc, ki acel onoŋo tye yo tuŋ dogcel ma tye yo tuŋ acuc, okemo yo tuŋ acam. 45Ci danonu otitta ni kicika ma okemo yo tuŋ acuc-ci meno pa ajwagi ma giloyo tic i ot pa Lubaŋa. 46Ento kicika ma okemo yo tuŋ acam meno pa ajwagi ma giloyo tic i kom keno tyer. Ajwagi magi ducu gin Lulevi ma gin aye likwayo pa Jadok; ma gin keken ki i kin likwayo pa Levi aye giyegi me cito i nyim Rwot ka tic bote.\nDyekal ma i iye ki ot pa Lubaŋa\n47Ci dano-nu opimo dyekal ma i iye, borre onoŋo romo futi miya acel ki pyerabicel i twokke acel acel. Keno tyer onoŋo tye i nyim ot pa Lubaŋa kikome. 48Lacen otera i i kicika ma tye i doggola ma gidonyo kwede i ot pa Lubaŋa, Ci opimo doggola me donyo; borre obedo futi aboro ki lacce futi pyeraryo wiye adek, ki dit me kom cel onoŋo romo futi abic i ŋete ryoryo ducu. 49Bor pa kicika ma i doggola me donyo, ki lacce, onoŋo romo futi apar wiye aboŋwen, onoŋo bene tye rwom apar me ito malo iye. Dok bene onoŋo wir tye kunnu i ŋet doggola me donyo tuŋŋi ki tuŋŋi.


Pingo Lubanga Weko Dano Deno Can? — Wi Lubele ma i LAIBRARI ME INTANET\nbh dul 11 pot 106-114\nPingo Lubanga Weko Dano Deno Can?\nPINGO PEKO ONYA MAPOL ATA?\nKIKELO PYEM MA PIRE TEK\nPINGO KARE OKATO MAPOL TUTWAL?\nIN IBITIC KI MIC PA LUBANGA NINING?\nPingo Peko Onya Mapol Ata?Baibul Twero Pwonyowa Gin Ango?\nPingo Lubanga ye ni Neno Can obed Tye?Ngec\nDul me Apar Wiye Acel\nLubanga aye mono okelo deno can ma tye i lobo-ni?\nPyem ango ma kikelo i poto me Eden?\nLubanga bikwanyo peko ki i kom dano nining?\n1, 2. Kit can ango ma dano gitye ka denone i kare-ni, dok weko dano mapol gipenyo lapeny ango?\nI NGE lweny mo marac i lobo acel mo ma lweny obalo matek, kiyiko mon ki lutino alip mapol ma pe gubedo lumony i bur madit acel ka kirumo ka ngete ki yatariya mapol. Yatariya acel acel onongo tye ki coc i kome ni: “Pingo?” Lapeny man onongo lit mada. Dano penyo lapeny man ki cwer cwiny ka lweny, peko ma poto atura, two, nyo turo cik, oneko danogi ma pe ki bal, obalo pacogi, nyo okeligi peko ma pe tite i yo mo keken. Gin mito ni ginge pingo peko ma kit magi poto i komgi.\n2 Pingo Lubanga weko dano deno can? Ka ada Lubanga Jehovah tek loyo, lamar, ryek, dok ngolo kop atir, pingo lobo-ni opong ki adage, ki tim me dic mapol? Dok in kikomi mono peya i penyo peny magi kekeni?\n3, 4. (a) Gin ango ma nyuto ni penyo pingo Lubanga weko dano deno can pe rac? (b) Jehovah winyo nining i kom jami maraco kacel ki deno can?\n3 Rac mono me penyo gin ma omiyo Lubanga oweko dano deno can? Jo mukene gitamo ni penyo lakit lapenyi nyuto ni gin pe gitye ki niye ma oromo nyo ni gitye ka nyuto cac i kom Lubanga. Kono ka ibedo ka kwano Baibul, ibinongo ni dano ma lugen, ma gilworo Lubanga gubedo ki lapeny ma cal ki man. Me labolle, lanebi Kabakuk openyo Jehovah ni: “Pingo imiyo aneno tim maraco kun wanga neno tim aranyi? To-piny ki bwami guruma woko dyere, lweny ki daa ocakke i kabedo ducu.”—Kabakuk 1:3.\n4 Jehovah mono odaa i wi lanebi ma lagen Kabakuk pi penyo lakit lapeny-nyi? Pe. Ma ka meno, Lubanga dok oketo lok ma oa ki i cwiny Kabakuk-ki i Baibul. Lubanga okonye me nongo ngec matir, ki me bedo ki niye matek. Jehovah mito timone kumeno boti. Po ni Baibul pwonyo ni “en tamo piwu.” (1 Petero 5:7) Lubanga dag jami maraco, kacel ki jami ma bino pi tim magi, ma loyo dano mo keken. (Icaya 55:8, 9) Pingo can onya mapol i lobo?\n5. Kit tyen lok ango ma kimiyo pi deno peko pa dano, ento Baibul mono pwonyo ni ngo?\n5 Dano me dini mapat pat dong gucito bot lutela ki lupwonye me dinigi me penyo pingo peko onya mapol ata. Pol kare, gin dok iye ni peko obedo yub pa Lubanga dok ni en dong otyeko yubo wacon ata kit ma jami bitimme kwede, kadi wa jami maraco. Jo mapol kiwacigi ni yo pa Lubanga pe kiniang iye nyo ni en aye kelo to i kom dano—kadi wa pa lutino—wek en ebed kwedgi i polo. Kit ma dong watyeko nenone kwede, Lubanga Jehovah pe kelo gin mo marac matwal. Baibul waco ni: “Lubanga pe twero timo gin marac kadi ki acel. Won Twer Ducu pe timo gin mo ma pe tye atir.”—Yubu 34:10.\n6. Pingo pol pa dano gitimo rac me kok i kom Lubanga pi peko ma tye i lobo?\n6 In mono ingeyo pingo dano gitimo rac me kok i kom Lubanga pi peko mapol ma kideno i lobo-ni? Pol kare, gikok i kom Lubanga Latwer Ducu pien gitamo ni en aye obedo laloc me lobo man. Gin pe gingeyo lok ada ma pire tek ma Baibul pwonyo. In dong ityeko pwonyo lok ada-ni i Dul me 3 me buk man. Ngat ma obedo laloc me lobo-ni kikome aye Catan Larac.\n7, 8. (a) Lobo-ni nyuto kit pa lalocce nining? (b) Roc pa dano ki “kare kacel ki jami ma gitimme atura ata” gikelo deno peko nining?\n7 Baibul waco atir kamaleng ni: “Lobo ducu tye i te loc pa Larac.” (1 Jon 5:19) Ka itamo pire, tika itwero niang iye? Lobo-ni nyuto kit pa ginacweya mo ma obedo cwiny ma pe nen ma obedo “labwol dano ma i wi lobo ducu.” (Niyabo 12:9) Catan rac, labwola, labwami. Pi meno, lobo ma en tye ka dorone-ni, opong ki adage, bwola, ki bwami. Meno aye tyen lok acel ma omiyo peko onya mapol.\n8 Kit ma dong watyeko nenone i Dul me 3, tyen lok me aryo ma omiyo peko tye mapol aye ni, dano gitye ki roc dok ki bal cakke con wa i jemo i poto me Eden. Dano ma lubal gitye ka tele matek pi laro loc, ci man okelo lweny, dic, ki deno peko. (Latitlok 4:1; 8:9) Tyen lok me adek ma weko dano deno peko aye “kare kacel ki jami ma gitimme atura ata.” (Latitlok 9:11 NW) I lobo ma Jehovah aye pe obedo Lalocce, dano gitwero deno peko pien ni guromo bedo i kabedo marac i cawa marac.\n9. Pingo watwero bedo labongo akalakala ni Jehovah tye ki tyen lok ma omiyo en oweko peko me medde ki bedo tye?\n9 Niang ni Lubanga aye pe kelo peko i komwa kweyo cwinywa mada. En aye pe kelo lweny, turo cik, tim me dic, nyo kadi wa peko ma poto atura ata ma miyo dano deno peko. Kadi bed kit meno, mito wange, Pingo Jehovah weko peko-ni ducu timme? Ka en aye Won Twer Ducu, ci nongo en tye ki teko me jukone. Pingo en dok neno peko anena? Lubanga ma lamar ma dong waniang i kome-ni myero bed tye ki tyen lok maber me weko peko me bedo tye.—1 Jon 4:8.\n10. Catan okelo adot i kom gin ango, dok nining?\n10 Me ngeyo pingo Lubanga oweko dano deno peko, omyero watam wadok cen wa i kare ma peko ocakke iye. I kare ma Catan omiyo Adam gin ki Kawa pe guwinyo dog Jehovah, lapeny mo mapire tek okatti. Catan pe okelo pyem i kom teko pa Jehovah. Kadi en Catan ngeyo ni agikki me teko pa Jehovah peke. Kono do, Catan okelo akalakala i kom twero me loc pa Jehovah. Pi waco ni Lubanga obedo ngat ma lagoba ma kano jami mabeco woko ki bot jo ma en loyo-gi, Catan okelo adot ni Jehovah obedo laloc marac. (Acakki 3:2-5) Catan owaco lapi-piny ni dano twero bedo maber loyo labongo loc pa Lubanga. Man onongo obedo pyem i kom twero mamalo twal pa Jehovah, twerone me loc.\n11. Pingo Jehovah pe ojwero lujemo-ni ajwera ki i Eden?\n11 Adam gin ki Kawa gujemo i kom Jehovah. Rom ma guwaco ni: “Wan pe wamito Jehovah macalo Lalocwa. Wan watwero moko gin maber ki gin marac piwa kenwa.” Jehovah onongo dong bityeko pyem-mi nining? I yo ango ma en onongo bipwonyo kwede ginacweya ducu ma gitye ki ryeko me niang ni lujemo-ni gubedo lugoba dok ni yo ma mege aye ber loyo? Ngat mo romo waco ni Lubanga onongo omyero onek lujemo-ni ka dok ocak cweyo dano odoco. Jehovah onongo dong otito yubbe me pongo lobo ki lutino pa Adam gin ki Kawa, dok onongo en mito ni gukwo i paradic i lobo. (Acakki 1:28) Jehovah kare ducu cobo yubbe. (Icaya 55:10, 11) Me medo i kom meno, jwero lujemo-ni ki i Eden pe onongo bigamo lapeny ma onongo kikelogi ma mako twero pa Jehovah me loc-ci.\n12, 13. Kong imi lapor me nyuto tyen lok ma oweko Jehovah omiyo kare ki Catan me doko laloc me lobo-ni ki dok pingo Lubanga omiyo kare bot dano me lone kekengi.\n12 Kong watamu i kom labol-li. Ket kong ni lapwony mo opwonyo lutino kwane kit me timo cura mo matek. Ka latin mo maryek ento ma lajemo opyem ni yo me timo cura pa lapwony-nyi pe tye atir. Ma rom ma nongo tye ka wacci lapwony-nyi pe oporre, kun medde ki ridone ni en engeyo yo maber makato me timo cura-ni. Ka lutino kwan mogo gucako tamo ni en tye atir, ci gin bene gudoko lujemo. Lapwony omyero dong otim gin ango? Ka oryemo lujemo-ni woko ki i ot kwan, gin ango ma bibedo i cwiny lutino kwan mukene-ni? Pe giromo tamo ni latin kwan lawotgi-ni kacel ki jo ma gicwake gitye atir? Lutino kwan mukene ma i ot kwan-ni ducu guromo rwenyo woro ma gitye kwede i kom lapwony-nyi. Guromo bedo ki tam ni en kara onongo lworo ni gibinyuto pwony gobane woko. Ento ket ni lapwony-nyi omiyo kare bot en lajemo-ni me nyuto yo me timo curane-ni inyim lutino kwan luwote ducu.\n13 Jehovah otimo gin ma cal ki pa lapwony ma tye i lapor-ri. Wi myero opo ni pe lujemo ma i Eden-ni keken aye onongo gitye i lokki. Lumalaika milion mapol onongo gitye ka nenone. (Yubu 38:7; Daniel 7:10) Kit ma Jehovah otero kwede jemo-ni onongo bigudo lumalaika ducu kacel ki ginacweya ducu ma gitye ki ryeko. Pi meno, gin ango ma Jehovah otimo? En omiyo kare ki Catan me nyuto kit ma en Catan eloyo kwede dano. Lubanga bene omiyo kare bot dano me lone kekengi i te tela pa Catan.\n14. Kit gin ango maber ma bibino pi tam pa Jehovah me miyo kare ki dano me lone kengi?\n14 Lapwony ma i labolwa-ni bene nongo ngeyo ni lajemo-ni ki lutino kwan ma gicwake-ni pe gingeyo. Ento en bene nongo ngeyo ni miyo kare botgi me temo nyuto ka lokgi-ni tye atir bikonyo lutino ma i ot kwan-ni ducu. Ka nyutone oloyo lujemo-ni ci, lutino kwan ducu ma cwinygi tye atir gibiniang ni lapwony-nyi aye kara obedo ngat ma oporre me pwonyogi. Inge meno, ka lapwony-nyi oryemo lajemo mo keken ki i ot kwan ci gin dong gibiniang pingone. I yo acel-li, Jehovah onongo ngeyo ni bedo ber ka dano kacel ki lumalaika ducu ma cwinygi tye atir guneno ki wangi ni gini otyeko loyo Catan ki lujemo luwote ni ki dok ni dano pe gitwero lone kengi. Calo Jeremia, gin biniang lok man ma pire tek ni: “Ai Rwot, angeyo ni dano pe loyo kwone kene nio i agikkine; pe tye ngat mo ma tye ki twero me loyo kwone.”—Jeremia 10:23.\n15, 16. (a) Pingo Jehovah oweko deno peko omedde pi kare malac? (b) Pingo Jehovah pe ogengo jami macalo jami maraco me timme?\n15 Pingo kono dong Jehovah oweko peko ori pi kare malac? Pingo en pe gengo jami maraco me timme? Ber, tam kong i kom jami aryo ma lapwony ma i labol-li pe otimo. Mukwongo, en pe ojuko lutino kwan ma lujemo-ni me timo cura-ni i kit ma gin tamo kwede ni tye kakare. Me aryone, lapwony-nyi pe okonyo lajemo-ni ki timo cura-ni. I yo acel-li, niang i kom jami aryo ma Jehovah omoko tamme pe me timone. Mukwongo, en pe ojuko Catan kacel ki jo ma cwakke me temme me nyuto ni lokgi-ni tye atir. Miyo kare ni kong okatti okelo kony. I mwaki alip mapol ma okato i kwo pa dano, dano gubedo ka temo kit yo me loc ken-gi mapat pat, nyo gamente pa dano. Dano gudongo i yo me ngec me cayan ki yo mukene mapol, ento tero dano i yo marac, can, turo cik, ki lweny gumedde gudoko dong marac loyo. Loc pa dano dong onen woko ka maleng ni rac.\n16 Me aryone, Jehovah pe okonyo Catan ki loyo lobo man. Kong i ket-ti, ka onongo ni Lubanga ogeng tim maraco pe me timme, nongo mono en, i adane, pe tye ka cwako lok pa lujemo-ni? Nongo Lubanga dok pe weko dano cako tam ni nen calo dano twero lone kekengi labongo gin mo marac? Ka onongo ni Jehovah otim kit meno, ci en doko lacwak lok goba. Ento tye ni, ‘Lubanga pe twero bwolo dano.’—Jo Ibru 6:18.\n17, 18. Jehovah bitimo gin ango me yubo jami ducu ma obale macalo adwogi me loc pa dano ma Catan aye ocung ingeye-ni?\n17 Ento dong jami ducu ma obale i kare mapol me jemo i kom Lubanga-ni kono? Wi omyero opo ni Jehovah obedo won twer ducu. Pi meno, en twero dok bikwanyo peko woko ki kom dano. Kit ma dong watyeko neno kwede, lobo man ma dong kibalo-ni kibiyubone doko Paradic. Keto niye i kom tyer me ginkok pa Yecu bikonyo me kwanyo jami maraco ma bal okelo i kom dano, ka nicer bikwanyo peko ma to okelo i komwa. Pi meno Lubanga bitic ki Yecu me “turo tic pa Catan woko.” (1 Jon 3:8) Jehovah bitimo man ducu i kare ma nongo rwatte. Watwero bedo ki yomcwiny ni en pe otimo man con, pien diyo cwinye-ni omiyo kare botwa me ngeyo lok ada ki me tic pi en. (2 Petero 3:9, 10) Ento i kare meno bene, Lubanga onongo obedo ka tic matek me yenyo jo ma mito wore ki cwiny me ada kun nongo woto ki konygi me ciro peko mo keken ma bino i komgi i lobo man maracci.—Jon 4:23; 1 Jo Korint 10:13.\n18 Jo mogo guromo bedo ki tam ni, Gwok nyo peko magi ducu pe guromo timme ka onongo Lubanga ocweyo Adam gin ki Kawa i yo ma weko gin onongo pe giromo jemo? Me gamo lapeny-nyi, omyero wi opo i kom mic ma Jehovah omiyo boti.\n19. Mic ango ma pire tek ma Jehovah omiyo botwa, dok pingo omyero water calo gin ma pire tek?\n19 Kit ma kinyuto kwede i Dul me 5, kicweyo dano ki twero me moko tamgi pigi kengi. Tika iniang ni man obedo twon mic madit atika? Lubanga oyubo lwak lee ma pe kwane, ento gin kwo ma lubbe ki kit me kwo ma dong tye i remogi. (Carolok 30:24) Dano guyubo robot mogo ma miyo gilubo cik mo keken lato wang. I tamo ni onongo wabibedo ki yomcwiny ka Lubanga onongo oyubowa kit meno? Pe, cwinywa yom me bedo agonya me bedo lakit dano ma wamito bedo, me kwo kit ma wamito, me mako larem ma wamito, ki mukene mapol. Wamaro bedo agonya olo, dok meno aye gin ma Lubanga mito.\n20, 21. Wan waromo tic ki mic me bedo agonya me moko tamwa piwa kenwa-ni nining, dok pingo omyero wati kwede i yo maber?\n20 Jehovah pe mito tic ma kitiyo pi dic. (2 Jo Korint 9:7) Me labolle: Gin ango ma yomo cwiny lanyodo makato—ka latinne omiye pwoc pien kiwace ni owacci “An amari” nyo ka owaco kun oa gire kene ki i cwinye? Pi meno lapeny ma tye aye ni, In ibitic ki bedo agonya me moko tammi ma Jehovah omiyo boti ni nining? Catan, Adam, ki Kawa gutiyo kwede i yo marac ma dong loyo. Gin gukwero Lubanga Jehovah. In kono ibitimo gin ango?\n21 In itye ki kare me tic ki mic me bedo agonya me moko tammi pire keni i yo ma maber. In itwero bedo i kin jo milion mapol ma dong gitye tung bot Jehovah. Gin giweko cwiny Lubanga bedo yom pien gitiyo matek me nyuto ni Catan lagoba dok ni macalo laloc en dong opoto marac atika. (Carolok 27:11) In bene itwero timo kit meno ka iyero yo maber me kwo. Man kibititone i dul ma lubo man.\nGIN MA BAIBUL PWONYO\n▪ Lubanga aye pe kelo jami maraco ma timme i lobo-ni.—Yubu 34:10.\n▪ Pi waco ni Lubanga lagoba ki ni En kano jami mabeco ki bot Jone ma en loyo, Catan opyem i kom twero me loc pa Jehovah.—Acakki 3:2-5.\n▪ Jehovah bitic ki Wode, ma obedo Laloc me Ker pa Meciya, me juko peko ma dano tye ka denone ducu ki me yubo jami ma obino macalo adwogine.—1 Jon 3:8.\n[Cal ma tye i pot karatac 106, 107]\nJehovah bijuko peko ma dano tye ka denone ducu\n[Cal ma tye i pot karatac 110]\nLatin kwan-ni mono ngeyo cura ma loyo lapowny-nyi?\n[Cal ma tye i pot karatac 113]\nLubanga bikonyi me ciro peko


Juda 1 ACO85 - Waraga man oa ki bot Juda ma latic pa - Bible Search\n3 Jon 1 Niyabo 1\n1-Waraga man oa ki bot Juda ma latic pa Yecu Kricito, ma omin Yakobo.\nBot jo ma Lubaŋa olwoŋogi ma gibedo i mar pa Lubaŋa Won, ma Yecu Kricito tye ka gwokogi.\n2Kica, kuc ki mar myero omedde botwu.\nLupwony ma lugoba\n3Lurema, onoŋo atemo ki tekka ducu me coyo botwu waraga pi lok i kom larre ma wan ducu waribbe iye, ci aneno ni myero aco acuk kwede cwinywu wek wulweny matek pi niye ma yam doŋ gimiyo bot jo pa Lubaŋa kicel ma doŋ otyeko lok ducu. 4Pien jo mogo ma pe gilworo Lubaŋa gilibbe aliba me donyo i kinwa, gin jo ma kop ma yam giŋolo i komgi doŋ ginyuto woko con i coc ma yam gicoyo. Gin guloko kica ma Lubaŋa omiyowa odoko tim me coco, gukwero Laditwa acel keken-ni ma en aye Rwotwa Yecu Kricito.\n5-Wun jo ma yam doŋ gimiyo wuŋeyo lok man con, koŋ amito dok apo wiwu ni, Rwot ma yam olaro jo Icrael ki i lobo Ejipt, lacenne en dok otyeko jo ma pe guye en woko. 6Lumalaika ma yam pe gigwoko ka locgi ma gimiyo botgi, ento guweko kabedogi woko, en ogwokogi ka macol ki nyor ma ri nakanaka, nio wa i kare me ŋolo kop i nino madit; 7-kit macalo yam jo Codom ki Gomora ki gaŋi madoŋo ma i ŋetgi, gudonyo i tim me coco ki par maraco ma pe obedo me anywalli, macalo gin, ci giŋolo botgi can me mac ma pe to, gin mubedo macalo lanen bot jo ducu.\n8Nen kadi kit meno, jo-nu bene i kit acel-lu, i lek ma gin leko, gubalo komgi woko, gukwero ker pa Lubaŋa woko, dok guyeto wegi deyo-gu bene ayeta. 9-Ento i kare ma Mikael, lamalaika madit, yam olwenyo ki Catan kun pyem kwede pi kom Moses, en yam pe oŋwette pi ŋolo kop mo me yet, ento oloko ni, “Rwot myero ojuki.” 10Ento jo magi giyeto gin ma pe giniaŋ iye, ento gin ma giŋeyo pi lubo kit ma giketogi kwede, macalo lee ma pe ryek, tye ka tyekogi woko. 11-Gibineno can ma rom man! Pien gilubo kit pa Kain, giketo tek mada i tam mogo ma pe atir pi mito lim kit macalo yam Balaam otimo, dok bene gito woko pi pyem kit macalo yam Kora ojemo kwede, 12Gikelo lewic i karamawu me mar ka gicamo matek mukato kare laboŋo lworo, kun giparo pi komgi keken. Gubedo calo pol ma pii pe iye ma yamo kolo; girom ki yadi ma nyiggi pe nen i kare me cekgi, ma giputo lwitgi woko, yam guto kiryo. 13Gical bene ki nam ma twagge mager ki bwoyo me lewicgi; gin lakalatwe ma wirre atata ma Lubaŋa otyeko yubo kakagi woko i kabedo macol licuc pi kare ma pe gik.\n14-Magi gin aye gin ma yam Enoka, ma obedo dano me abiro nia i kom Adam, yam otito pire macalo lanebi ni, “Wunen, Rwot bibino ki lwak jone maleŋ mapol ata, 15ka ŋolo kop i kom jo ducu, ki ka miyo kop wek olo jo ducu ma pe gilworo Lubaŋa pi timgi ma pe gilworo kwede Lubaŋa, ki pi lok ducu me gero ma lubalo ma pe gilworo Lubaŋa guloko i kome.”\n16Meno gin jo ma bedo kar ŋur aŋura, ma gipyem apyema, kun gilubo mitgi keken, doggi opoŋ ki loko lok me wakke keken, gidworo dano wek ginoŋ gin ma cwinygi mito.\nLok me ciko dano ki pwony\n17Ento wun lurema ma amaro, myero wupo i lok ma yam lukwena pa Rwotwa Yecu Kricito gutito pire con. 18-Gin yam gutito botwu ni, “I kare me agikki luŋala bibedo tye, ma gibilubo mitigi keken, ma pe gilworo Lubaŋa.” 19Jo ma kit meno gin aye lukel apokapoka, gin jo me lobo man, Cwiny pa Lubaŋa pe botgi. 20Ento wun luwota, wudoŋ matek i niyewu maleŋ twatwal-li, kun wulego Lubaŋa i Cwiny Maleŋ. 21Wugwokke kenwu i mar pa Lubaŋa, wukur kica pa Rwotwa Yecu Kricito nio wa i kwo ma pe tum. 22Wubed ki kica i kom jo mogo ma gitye ka cabbe acaba, 23wular jo mogo ma kit meno kun wuceyogi woko ki i mac. Wubed ki kica i kom jo mogo kun wulworo bene, dok wukwer bene ruk ma bal me kom tye iye.\n24Deyo obed bot Ŋat ma twero gwokowu miyo pe wupoto, dok ma twero miyo wucuŋ laboŋo roc mo i nyim deyone ki yomcwiny. 25Deyo, dit, loc ki twer ducu obed bot Lubaŋa acel keken, ma Lalarwa, pi Yecu Kricito Rwotwa, cakke ma peya giketo lobo, nio koni, ki kare ma pe gik. Amen.


Acakki 38 ACO85 - I kare meno Juda oa woko ki bot - Bible Search\nAcakki 37 Acakki 39\nJuda ki Tamar\n1I kare meno Juda oa woko ki bot omegine, ocito odak bot laco mo ma i Adulam, ma nyiŋe Kira. 2Juda oneno nya pa Lakanaan mo ma nyiŋe Cua; ci onyomo, ka obedo kwede. 3Ci ogamo ic, onywalo latin laco, wonne ocako nyiŋe Er. 4Dako dok ogamo, onywalo latin laco, ocako nyiŋe Onan. 5Dok ogamo ic aye, onywalo latin laco, ocako nyiŋe Cela, Latin meno en onywalo i Kejib.\n6Juda onyomo nyako ma nyiŋe Tamar ki wode Er ma latin kayone. 7Ento Er latin kayo pa Juda yam onoŋo dano marac i nyim Rwot, ci Rwot oneke woko. 8Ci Juda owaco bot Onan ni, “Dony i wi ci-omeru, ci ibed kwede macalo won ot, wek inywal kwede wi omeru.” 9Ento Onan oŋeyo ni litino pe bibedo mere; pi meno ka odonyo i wi ci-ominne, ci onyeto kodine piny, wek pe enywal kwede wi ominne. 10Gin ma otimo pe oyomo cwiny Rwot, ci oneke woko bene. 11Juda dok owaco bot ci-wode Tamar ni, “Koŋ doŋ ibed macalo daa-to i ot pa woru, nio waŋ ma woda Cela bidoŋo”, pien onoŋo lworo ni gwok bito woko, macalo omegine. Kit meno Tamar odok obedo i ot pa wonne.\n12Ka kare okato, ci dako pa Juda ma nya pa Cua-ni oto woko. Ka cwiny Juda doŋ opye, ci ocito i Timna bor luŋol yer romine, onywako yo ki lareme Kira ma La-adulam. 13Ka gitito bot Tamar ni, “Kwaru okato obecito i Timna ka ŋolo yer rom ine”, 14ci olunyo boŋo cola me dalako woko, ka oumme ki kitambara, odwalo ki kome woko ducu, ka ocito obedo kwede i dogcel me Enaim, ma okemo yo me Timna; pien onoŋo oneno ni kadi bed Cela doŋ oteggi, ento peya gimiye ni olake. 15Ka Juda onene, ci otamo ni gwok dako lakwele mo, pien onoŋo en oumo waŋe woko ducu. 16Ka ocito bote ka ma obedo iye i ŋet yo, owacce ni, “Bin wek abed kwedi,” kun pe ŋeyo ni ci-wode. En ogamo ni, “Ibimiya gin aŋo kono, ka wek ibin ibed kweda?” 17En odok iye ni, “Abikwanyo latin dyel ki i kin dyegina, acwalli.” Dako-nu ogamo ni, “Ibijeŋo gin aŋo bota, ka doŋ ibicwalla?” 18Ogamo ni, “In imito ajeŋŋi gin aŋo?” En odok iye ni, “Agit meri, ki tolli, ki odooni ma tye i ciŋi-ni.” Ci otiŋo omiyogi ducu bote, ka odonyo obedo kwede, ci dako-nu oyac kwede. 19Dako oa okato ocito gire woko, olunyo boŋo kitambara ma oumme kwede-ni, ka doŋ oruko boŋo cola me dalako.\n20Ka Juda ocwalo La-adulam ma lareme pi terre latin dyel, wek odwokke jami ma yam ojeŋo bot dako-nu, pe omedo ki noŋo kome. 21Obedo ka penyo jo ma i kabedo-nu ni, “Dako mo ma lakwele-ni tye kwene, ma onoŋo yam bedo i ŋet yo Enaim?” Guwacce ni, “Lakwele mo pe obedo kany.” 22Ka odok cen bot Juda, ci owacce ni, “Pe amedo ki noŋo dako-nu; ki jo ma i kabedo meno bene guwacci, ‘Lakwele mo pe yam obedo kunnu.’ ” 23Juda ogamo ni, “Wek doŋ oter jami-nu obed mere, giwek nyerowa; nen, acwalo latin dyel man, ci noŋo kome aye oloyi.”\n24Ka dwe adek okato, ci gitito ki Juda ni, “Ci-wodi Tamar obedo ka timme kwele kwele, ci doŋ oyac woko ki tim kwelene-ni.” Juda owacci, “Wukele woko, wek giwaŋe woko.” 25Ka gitye ka kele woko, ci en ocwalo lok bot kwarone, ni “Won jami man en aye ayac kwede.” Dok onwoyo aye ni, “Alegi ni iŋigi. Agit, ki tol ki odoo-nu jami pa aŋa kaa?” 26Juda oŋiyogi, ci otuco kun waco ni, “Dako man kite atir makata woko, pien pe amedo ki miyo en bot woda Cela.” Pe bene omedo ki bedo kwede.\n27Ka kare me gonnyene oromo, ci onen ni litino rudi tye i iye. 28Ka mwoc doŋ ogoye, latin ocwalo ciŋe woko, ci lacolo otweyo uci makwar i ciŋe, kun wacci, “Man aye okwoŋo katti woko.” 29Ka doŋ oŋunyo ciŋe, odwoko cen, nen, ominne aye dok okatti woko, ci dako-nu owacci, “In doŋ ituro ki baro dye ic, ikatti woko niŋniŋ?” Mumiyo gicako nyiŋe Perej*. 30Ka lacen ominne dok ginywalo kun uci makwar tye i ciŋe; ci gicako nyiŋe jera.


Acakki 11 ACO85 - Lobo ducu yam onoŋo tye ki leb acel, - Bible Search\nAcakki 10 Acakki 12\nGigero ot ma wiye ocudo malo i Babel\n1Lobo ducu yam onoŋo tye ki leb acel, ki lok bene onoŋo lam. 2Ka dano gucako dak nia ki tuŋ wokceŋ, gunoŋo lobo mubedo bar i lobo Cinar, ci gubedo iye kunnu. 3Ka gucako lok kekengi ni, “Wubin, wek watimu matafali, wawaŋgi woko matek.” Ci gutiyo ki matafali ma ka got, ki odok macol lamwon kingi. 4Dok guwaco ni, “Wubin, wek wageru gaŋwa, ki ot ma wiye ocudo malo ogudo polo, wek wamiyu nyiŋwa oyweki, wek pe waket woko ata i wi lobo ducu.” 5Ka Rwot olor piny ka neno gaŋ ki ot ma wiye ocudo malo ma litino pa dano gugero, 6Rwot owacci, “Nen, guribbe rok acel, ki lebgi bene acel; man aye pud acakki gin ma gibitiyo, dok gin ma gibitamo pi tiyone pe doŋ biloyogi. 7Wubin waloru piny, warub legbi woko, wek ŋat acel acel pe oniaŋ leb pa wadi.” 8Kit meno Rwot okeyogi woko nia ki kunnu, guromo lobo ducu, ci guweko gero gaŋ meno. 9Mumiyo nyiŋe gucako ni Babel, pien kenyo aye Rwot orubo iye leb ducu ma i lobo, dok Rwot okeyogi woko nia ki kunnu, guromo lobo ducu.\nLikwayo pa Cem\n10Man aye likwayo pa Cem. Ka Cem doŋ tye ki mwaka me ditte miya acel, ci onywalo Arpakcad munoŋo doŋ pii aluka okato mwaka aryo. 11Cem ori i ŋe nywalo Arpakcad mwaka miya abic, dok omedde ki nywalo awobe ki anyira bene.\n12Ka Arpakcad doŋ otyeko ri mwaka pyeradek wiye abic, ci onywalo Cela. 13Arpakcad ori mwaka miya aŋwen ki adek ma doŋ otyeko nywalo Cela, dok omedde ki nywalo awobe ki anyira bene.\n14Ka Cela doŋ otyeko ri mwaka pyeradek, ci onywalo Eber. 15Cela ori mwaka miya aŋwen ki adek ma doŋ otyeko nywalo Eber, dok omedde ki nywalo awobe ki anyira bene.\n16Ka Eber doŋ otyeko ri mwaka pyeradek wiye aŋwen, ci onywalo Peleg. 17Eber ori mwaka miya aŋwen ki pyeradek ma doŋ otyeko nywalo Peleg, dok omedde ki nywalo awobe ki anyira bene.\n18Ka Peleg doŋ otyeko ri mwaka pyeradek, ci onywalo Reu. 19Peleg ori mwaka miya aryo ki aboŋwen ma doŋ otyeko nywalo Reu, dok omedde ki nywalo awobe ki anyira bene.\n20Ka Reu doŋ otyeko ri mwaka pyeradek wiye aryo, ci onywalo Cerug. 21Reu ori mwaka miya aryo ki abiro ma doŋ otyeko nywalo Cerug, dok omedde ki nywalo awobe ki anyira bene.\n22Ka Cerug doŋ otyeko ri mwaka pyeradek, ci onywalo Nakor. 23Cerug ori mwaka miya aryo ma doŋ otyeko nywalo Nakor, dok omedde ki nywalo awobe ki anyira bene.\n24Ka Nakor doŋ otyeko ri mwaka pyeraryo wiye aboŋwen, ci onywalo Tera. 25Nakor ori mwaka miya acel ki apar wiye aboŋwen ma doŋ otyeko nywalo Tera, dok omedde ki nywalo awobe ki anyira bene.\n26Ka Tera doŋ otyeko ri mwaka pyerabiro, ci onywalo Abram, Nakor ki Karan.\nLikwayo pa Tera\n27Man aye likwayo pa Tera. Tera onywalo Abram, Nakor ki Karan; Karan onywalo Lot. 28Karan okwoŋo to ki wonne Tera i lobo ma yam ginywale iye, i gaŋ me Ur pa jo Kaldaya. 29Ci Abram ki Nakor gunyomo mon; dako pa Abram nyiŋe Carai, dako pa Nakor nyiŋe Mirika, en aye nya pa Karan won Mirika ki Icika. 30Onoŋo Carai lalur, pe tye ki latin mo.\n31Tera otero wode Abram, ki Lot wod pa Karan, ma lakware, ki Carai ci-wode, dako pa Abram, ci gudak woko ki i Ur, gaŋ pa jo Kaldaya, gucito kacel kun gikemo lobo Kanaan; ento ka guo i Karan, koŋ gudikke kenyo. 32Nino me kwo pa Tera oromo mwaka miya aryo ki abic; ka Tera oto i Karan.


Nia 16 ACO85 - Gua woko ki i Elim, ci lwak jo Icrael - Bible Search\nNia 15 Nia 17\nLubaŋa omiyo manna\n1Gua woko ki i Elim, ci lwak jo Icrael ducu gucorre i tim Cin, ma tye i kin Elim ki Cinai, i nino dwe apar wiye abic me dwe me aryone nia ma doŋ gua woko ki i Ejipt. 2Lwak jo Icrael ducu guŋur i kom Moses ki Aron i tim, 3kun giwaco botgi ni, “Kono nene Rwot aye onekowa ki ciŋe i lobo Ejipt, ka ma yam wabedo i ŋet agulu riŋo, ma wacamo kwon yeŋowa; ento in ikelowa wa i kany ka neko lwak man ducu ki kec.”\n4-Rwot dok owaco bot Moses ni, “Nen, abicwalo kwon cwer botwu nia ki i polo; ci dano gibikato woko cokone kun gicoko ma romo pi nino acel acel, wek koŋ anengi kwede, ka nyo gibilubo cikka nyo pe. 5I kom nino me abicelle ma noŋo gitye ka yubo ma gukelo-ni, dok bimedde madwoŋ ma rom ki ma gicoko nino acel acel-li kiryo.” 6Kit meno Moses ki Aron guwaco bot jo Icrael ni, “Tin otyeno wubiŋeyo ni Rwot aye yam okwanyowu ki i lobo Ejipt, 7ki odiko bene wubineno deyo pa Rwot, pien otyeko winyo ka wuŋur i kom Rwot. Pien waŋ aŋagi ma wuŋur i komwa-ni?” 8Ci Moses owacci, “Ka Rwot omiyo riŋo acamawu tin otyeno, ka dok omiyo kwon ma yeŋowu odiko, waŋ kono aŋagi? Pien Rwot otyeko winyo ŋuro ma wuŋur kwede i keme-ni. Ŋurowu pe tye i komwa, ento i kom Rwot gire.”\n9Moses owaco bot Aron ni, “Wac ki lwak jo Icrael ducu ni, ‘Wubin cok i nyim Rwot, pien otyeko winyo ŋurowu.’ ” 10Ka yam tye ka lok ki lwak jo Icrael ducu guneno tuŋ tim, ci nen, deyo pa Rwot onen i pol. 11Rwot owaco bot Moses ni, 12“Doŋ atyeko winyo ŋuro pa jo Icrael; wac botgi ni, ‘Tin wi otyeno wubicamo riŋo, ki odiko wubicamo kwon ma yeŋowu: miyo wubiŋeyo ni an a Rwot Lubaŋawu.’ ”\n13I kare me otyeno aluru gubino gucorre, guumo gony woko; dok i odiko toyo oluk oumo ŋet gony woko. 14Ka toyo doŋ oo woko, ci gin mo odoŋ piny ma oŋidde matitino macalo pok rec, kun oŋidde matitino macalo bwoyo pee ma opune i lobo. 15-Ka jo Icrael guneno, ci guloko kekengi ni, “Man gin aŋo?” Pien yam peya guniaŋ kite. Ci Moses owaco botgi ni, “Man aye kwon ma Rwot omiyo botwu me acama. 16Man aye gin ma Rwot ociko: ŋat acel acel ocok mere ma romo acamane. Wujob ma romo agwata moko kwon acel pi dano acel acel muporo wei dano ma ŋat acel acel tye kwede i kemane.” 17Jo Icrael gutimo kit meno; jo mogo gucoko madwoŋ, jo mogo gucoko manok. 18-Ento ka guporo ki agwata moko kwon, ci ŋat ma ocoko madwoŋ pe mo odoŋ bote, ki ma ocoko manok pe mo orem, pien ŋat acel acel ocoko ma romo acamane. 19Moses owaco botgi ni, “Pe ŋatti owek mo odoŋ nio odiko.” 20Ento pe guwinyolok pa Moses; mukene guweko dulle mogo odoŋ nio wa odiko, ci ocako nywal kwidi, okwok maŋwe, ci kiniga omako Moses i komgi. 21Gubedo ka cokone odiko odiko, kun ŋat acel acel coko ma oromo acamane; ento ka cen odoko lyet ci mee woko. 22I kom nino me abicelle gucoko kwon madwoŋ ma dodo ma yam-mi tyen aryo, ma romo agwata moko kwon aryo aryo. Ka lutel wi lwak ducu gubino gutito lokke bot Moses, 23-en owaco botgi ni, “Rwot yam ociko kit man ni, ‘Diki en aye nino me yweyo mot, en cabit maleŋ pa Rwot. Wubul gin ma wumito bulone, ci wuted gin ma wumito tedone, ki ma odoŋŋe wukan, wugwok nio wa odiko.’ ” 24Kit meno gukano, gugwoko nio wa odiko macalo Moses ocikogi pe omedo ki kwok maŋwe, kwidi pe iye bene; 25Moses owacci, “Wucam tin, tin aye cabit pa Rwot. Tin wubinoŋo i bar. 26Wubicoko nino abicel; ento i kom nino me abirone, ma en aye cabit, pe bibedo tye.” 27I kom nino me abiro jo mukene gucito woko ka jobone, pe gunoŋo gin mo. 28Ci Rwot owaco bot Moses ni, “Wubikwero lubo lok ma aciko, ki cikka ducu, nio wa awene? 29Nen ba! Rwot otyeko miyowu cabit, mumiyo i nino me abicel en omiyowu kwon ma romo nino ariyo. Myero dano acel acel obed mot i kabedone, wek dano mo pe owek kabedone ocit woko i nino me abiro.” 30Kit meno dano ducu guywe mot i nino me abiro.\n31-I kare meno jo me ot pa Icrael gulwoŋo nyiŋe ni manna. Onoŋo nen macalo nyig koo matar, ma mit malim, macalo nyim kic. 32Moses owacci, “Rwot ociko kit man ni, ‘Wek gigwok ma romo agwata moko kwon acel wa i kare pa likwayowu, wek gunen kit kwon ma yam apitowu kwede i tim, i kare ma yam akwanyowu iye woko ki lobo Ejipt.’” 33-Moses owaco Aron ni, “Kwany abino, ci iony manna ma romo agwata moko kwon kacel, iket i nyim Rwot, wek obed me agwoka wa i kare pa likwayowu.” 34Macalo Rwot ociko ki Moses, kit meno Aron oketo manna i nyim canduk lok me caden, wek obed me agwoka. 35-Jo Icrael gucamo manna gutyeko kwede mwaka pyeraŋwen kulu, nio ka guo i lobo ma giromo bedo iye; gucamo manna nio ka guo i waŋ lobo Kanaan. 36Agwata moko kwon ma yam gipimo kwede i kar onoŋo romo acel me abic me debe.


Latitlok 2 ACO85 - Aloko kekena ni, “Bin ba, amito koŋ - Bible Search\nLatitlok 1 Latitlok 3\n1Aloko kekena ni, “Bin ba, amito koŋ atem yomo cwinya wek aniaŋ kit ma yomcwiny tye kwede.” Ento anoŋo ni man bene gin ma konnye pe. 2Ka aloko kekena ni nyero obedo gin me apoya, ki yomcwiny obedo gin ma pe konyo. 3Atamo ni my ero koŋ atem mato koŋo vino wek olyet koma, kun noŋo tamma tye ka tela ki ryeko, dok ni koŋ atem ŋiyo ki tim me miŋo, nio wan ma aneno gin maber atika ma myero dano guti i kare manok me kwogi ma gibedo kwede i lobo.\n4-Atiyo tic matego; agero odi, ka dok apito olok. 5Ayubo potti mabeco me yomcwiny ma gicelogi woko ki cel, ci apito iye kwa yadi ducu ma nyak ma gicamo nyiggi. 6Dok akwinyo kut ka ma pii ogurre iye me aonya i te yadi ma gitye ka doŋo i kabedo ma giyubo me buŋa. 7-Awilo opii ki aŋeca; ka dok abedo ki opii ma ginywalogi ki i kin jo ma i oda. Abedo ki lwak dyaŋi kacel ki romi mapol, kun akato jo ducu ma gukwoŋo nyima ma gubedo ka loc i Jerucalem. 8-Acoko lwak ryal ki jabu ki lonyo pa luker kacel ki dul lobo ma yam giloyo odoko mera. Abedo bene ki luwer ma co ki ma mon, kacel ki mon mapol mapatpat ki gin ducu ma yomo cwiny dano.\n9-Kit meno adoko twon dano mo madit ma pe wacce, kun aloyo bene wa jo ducu ma gukwoŋo nyima ma gubedo ka loc i Jerucalem; ryekona aye obedo ka konya. 10Dok gin mo keken ma amito ka waŋa oneno anoŋo; dok pe akwero gin ma yomo cwiny dano, pien anoŋo yomcwiny madwoŋ i tic ducu ma abedo ka tiyone, doŋ meno aye obedo bakacicca pi tic ma atiyo. 11Lacen alokke acako ŋiyo jami ducu ma atiyo ki ciŋa ki kit ma ayelle kwede ka tiyone, ci nen, anoŋo ni man gin ma konnye pe, rom ki ryemo kor yamo ma kodo, dok ni pe tye kit magoba mo ma dano twero noŋo i lobo.\n12Kit meno alokke abedo ka tamo tam matut i kom ryeko, apoya ki miŋo, Ci anoŋo ni gin mo ma ŋat ma oleyo ka tyen kabaka twero timo pe. Myero en olub gin ma kabaka ma okwono nyime otiyo. 13Ci cutcut aniaŋ ni ryeko ber kato miŋo macalo cen kato colpiny. 14Dano maryek neno yo ka ma ecito iye, ma noŋo ŋat ma lamiŋ woto mere i colpiny; ento kadi bed kumeno kit gin acel bipoto i ko m gin aryo-nu ducu. 15Ka dok aloko kekena ni, “Gin ma bipoto i kom ŋat ma lamiŋ bipoto i koma bene; ka kumeno piŋo abedo maryek twatwal?” Ci adok iye kekena ni, man bene gin ma konnye pe. 16Pe tye ŋat mo ma twero po pi dano ma laryeko kadi pi lamiŋ, pien i kare ma tye anyim noŋo wi dano doŋ otyeko wil woko wa con i kom gin aryo-nu ducu. Dano maryek ki dano ma lamiŋ ducu gito i yo ma rom aroma! 17Kit meno acako kwero bedo kwo, pien gin ma gitye ka tiyone i lobo-ni obedo gin ma kelo can i koma keken; pien gin ducu ma gitiyo konnye pe, rom ki ryemo kor yamo ma kodo.\n18Cwinya ocako kwero ticca ducu ma atiyo i lobo man, kun aneno ni jami ducu ma anoŋo myero abwot ki ŋat ma bileyo ka tyena; 19doŋ aŋa ma ŋeyo ka ce en bibedo dano ma laryeko nyo lamiŋ? Ento en bibedo ladit ma loyo jami ducu ma yam alimo kun atiyo pigi matek, ma ayelle kwede ka tiyone kun atiyo ki ryekona i lobo man. Man bene gin ma konnye pe. 20Ci alokke abedo ki cwercwiny ma iya oarre woko i kom ticca ma atiyo i lobo-ni, 21pien kare mogo dano ma otiyo tic matek ki ryekone, ki ŋec ma en tye kwede dok ki kwirine ducu myero owek jamine bot dano mo ma pe otiyo tic mo liweŋ pire wek ole olony kwede labedo. Man bene gin ma konnye pe, dok gin marac twatwal. 22Kit gin aŋo ma dano noŋo ki i kom ticce ducu, ki kero ma en otiyo kwede tic i lobo-ni? 23-Mwaka me kwone ducu opoŋ ki arem, ki ticce bene kelo bote cwercwiny keken; kadi wa i dyewor wiye pe twero ywe ki tam. Man bene gin ma konnye pe.\n24-Doŋ gin maber makato ma dano myero otim en aye ni en myero ocam cam dok omat mat, wek onoŋ yomcwiny i tic ma en tiyo. Ento aneno ni man bene Lubaŋa aye ma omiyo; 25pien ka Lubaŋa pe, ŋat mo pe twero camo cam dok ŋat mo pe twero noŋo yomcwiny. 26-Lubaŋa miyo ryeko, ŋec ki yomcwiny bot dano ma en pwoyo; ento bot dano ma labalo en miye tic me guro jami ki durogi kacel, me amiya bot ŋat ma onoŋo pwoc ki bote. Man bene gin ma konnye pe, rom ki ryemo kor yamo ma kodo.


Nong Yomcwiny i Tic Matek—Tim Tic Makato ma Myero Iti\nKWAN I LEB Acholi Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English (Leb Muno) Estonian Ewe Finnish French Ga Garifuna Georgian German Grik Guarani Haitian Creole Hiligaynon Hmong (White) Hungarian Ibru Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zande Zapotec (Isthmus) Zulu\nKit me Nongo Yomcwiny i Tic Matek\n“Aniang bene ni man obedo mot ma Lubanga omiyo bot dano, kun mito ni dano acel acel myero ocam cam, dok omat mat-gu, dok onong yomcwiny ma a i kom ticce ducu ma en tiyo.” (Latitlok 3:13) Ka Lubanga mito ni wanong yomcwiny i ticwa, ci mono pe pore ni en myero onyutiwa kit me nongo yomcwiny meno? (Icaya 48:17) Tye me yomcwiny ni en nyutiwa kun tiyo ki Baibul. Nen kong tira ma Baibul miyo i kom kit me nongo yomcwiny i ticci.\nBED KI NENO MUPORE I KOM TIC\nKadi bed ni ticci kwako tic ki wi, nyo keroni, nge ni “kit tic ducu [matek] ma dano tiyo magoba tye iye.” (Carolok 14:23) Magoba ma nining? Mukwongo, tic matek konyowa me nongo jami ma mitte me kom. Ki lok ada, Lubanga ocikke me miyo jami ma mitte me kom bot jo ma giwore ki cwiny me ada. (Matayo 6:31, 32) Ento en bene mito ni watim ma ka megwa kun watiyo matek me yenyo kwo i yo ma rwatte.—2 Jo Tecalonika 3:10.\nPi meno, myero wanen ticwa macalo yo me cobo yub ma watye kwede. Tic obedo yo maber me cobo katala ma i wiwa. Joshua, ma tye ki mwaka 25 owaco ni, “Nongo jami me kom piri obedo gin ma pire tek. Ka ce iromo culo pi jami ma imito, ci nongo ticci tye ka timo gin ma myero otim.”\nMedo i kom meno, tic matek weko ibedo ki awaka pi ticci. Ki lok ada, tic matek pe yot. Ka wapwonnye me moko i kom ticwa—kadi bed ni waco komwa nyo tek—man bimiyo wanongo yomcwiny pien watimo gin matir. Man bene nyuto ni waloyo lweny i kom atematema me bedo abeda labongo tic matek. (Carolok 26:14) Ka watimo meno, ci wabinongo yomcwiny madit i ticwa. Aaron ma kiloko i kome i pwony mukato-ni owaco ni, “amaro kit ma awinyo kwede i nge tiyo tic matek i nino meno. Twero bedo ni aol matek—dok dano pe guneno ticca—ento nongo angeyo ni olo to acobo gin mo.”\nKET CWINYI I TICCI\nBaibul loko maber i kom laco “makwiri i ticce” ki dako ma “tiyo tic matek ki cinge.” (Carolok 22:29; 31:13) Ngene kene ni ngat moni pe doko ladiro labongo tute. Dok jo manok keken aye gimaro timo jami ma pe gingeyo maber. Oromo bedo ni meno aye gin mumiyo dano mapol pe ginongo yomcwiny i ticgi; gin pe giketo tek me dongo dirogi i tic meno.\nI kom lok, ngat moni romo nongo yomcwiny i tic mo keken ka ce en keto cwinye me pwonyo tic meno maber. William, ma tye ki mwaka 24 owaco ni, “Ka itute ki keroni ducu i timo tic moni dok bene ineno adwogine, man keli yengo madit adada. Pe itwero winyo kumeno ka itiyo tic wiye wiye nyo itiyo tic manok keken.”\nTAM I KOM KIT MA TICCI KONYO KWEDE JO MUKENE\nGwokke ki i owic me bedo ka tamo i kom wel cente ma inongo keken. Ma ka meno, penye kekeni ki lapeny macalo magi: ‘Pingo tic man pire tek? Ngo ma onongo bitimme ka ce pe kitimo—nyo pe kitimo i yo matir? Ticca konyo jo mukene nining?’\nBer me tamo tutwalle i kom lapeny me agikki-ni, pien tic kelo yengo madit ka waneno kit ma konyo kwede jo mukene. Yecu kikome owaco ni: “Yomcwiny madwong makato tye i miino loyo i gamo.” (Tic pa Lukwena 20:35, Baibul pa Katoli.) Mapat ki jo mogo ma ginongo kony ki i ticwa—calo luwil ki ludito tic—tye jo mukene ma bene ginongo adwogi maber. I kin jo magi tye iye jo me odiwa ki lucan.\nJo me odiwa. Ka lawi ot tiyo matek me miyo jami ma mitte bot jo me ode, ci en konyogi i yo aryo. Mukwongo, en neno ni gitye ki jami ma mitte me kom calo cam, bongi, ki dong kabedo. Pi meno, en nongo tye ka cobo tic ma Lubanga omiye me ‘konyo lupacone.’ (1 Temceo 5:8) Me aryo, lawi ot ma tiyo matek nongo tye ka nyuto lanen maber i kom kit ma pire tek kwede me tic matek. Shane, ma kiloko i kome i pwony mukato-ni owaco ni, “Babana tye lanen maber pien en tiyo matek. En ngat ma genne ma otiyo matek pi kwone olu, tutwalle macalo pundi bao. Lanenne opwonya kit ma pire tek kwede me tic ki cingi me yubo jami ma konyo jo mukene.”\nLucan. Lakwena Paulo omiyo tam bot Lukricitayo ni myero ‘guti tic matek ki cinggi, wek gunong gin mo ma myero gupok ki jo ma megi pe.’ (Jo Epeco 4:28) Ada, ka watiyo matek me nongo jami me kom piwa ki pi jo me odiwa, man bene biminiwa kare me konyo lucan. (Carolok 3:27) Pi meno, tic matek romo konyowa me nongo yomcwiny madit ma tye i miino.\nTIM TIC MAKATO MA MYERO ITI\nI Pwonnye me Wi Got, Yecu owaco ni: “Ka ce dano mo odiyi tektek ni iting yecce icit kwede i wot me mairo acel, wot kwede wot me mairo aryo.” (Matayo 5:41) Itwero lubo cik meno ma iye lac-ci i ticci nining? Ma ka timo tic ma mitte keken, yeny yo me timo tic makato meno. Ket yub me tiyo ticci maber adada nyo tyekone con. Bed ki awaka i kom tic mo keken ma itiyo kadi bed ni tidi.\nKa itiyo tic makato ma myero iti, ci man bimiyo inongo yomcwiny i ticci. Pingo? Pien in aye idoro ticci. Itye ka tiyo tic mapol pien in aye imito, ento pe ni ngat mo aye odiyi. (Pilemon 14) Ma lubbe ki meno, wiwa twero po i kom cik ma iye lac ma tye i Carolok 12:24: “Dano ma omiyo kwone me tiyo tic matek bedo ki twero me loyo luwote, ento ngat ma lawackom gibikete ka tiyo tic muroni mapek.” Ada, jo manok keken aye gibitiyo tic muroni mapek nyo macalo opii. Ento, ngat ma tiyo tic ma myero eti keken twero tamo ni etye macalo iwacci opii ma cobo miti pa jo mukene kare ducu. Ki tungcel, ngat ma tiyo tic makato ma myero eti—kun timo pienni en aye oyero—nongo tye ka doro kwone. En pud nongo tye ladit ma doro ticce.\nPE ITI LABONGO YWEYO\nTic matek ber, ento wiwa myero bene opo ni tye jami mogo ma pigi tego i kwo makato tic. Ada, Baibul cuko cwinywa me tiyo tic matek. (Carolok 13:4) Ento pe myero wabed jo ma dong gitiyo cawa ducu. Latitlok 4:6 waco ni: “Ka itye ki jami manok ma romo pongcing keken, kun itiyo kwede inongo ni itye ki kuc i cwinyi, ber kato jami ma tye pongcing aryo ma kuc pe iye mupong ki tic matek, dok ma rom ki ryemo kor yamo ma kodo.” Pwony ango ma wanongo? Ngat ma tiyo labongo yweyo pe binongo yomcwiny i tutene ka ce ticce tero cawa kacel ki kerone ducu. Macalo adwogine, ticce doko gin ma konye pe calo “ryemo kor yamo.”\nBaibul konyowa me bedo ki neno mupore i kom tic. Kadi bed ni Baibul waco ni myero waket cwinywa i ticwa, ento bene miniwa tira ni: “Wuket pi jami ma pigi tego obed mukwongo.” (Jo Pilipi 1:10, NW) Jami ma pigi tego-ni gubedo ngo? Magi kwako cwalo cawa me bedo kacel ki jo me pacowa ki luremwa. Ento ma dong pigi tego loyo aye timo jami me cwiny calo kwano Lok pa Lubanga ki lwodo lok i kom gin ma wakwano.\nJo ma gitiyo kun bene giketo pi jami ma pigi tego bedo mukwongo ginongo yomcwiny madit i ticgi. William, ma kiloko i kome malo-ni owaco ni, “Ladit ticca mo acel obedo lanen maber adada pien en tiyo matek ento bene keto pi jami ma pigi tego bedo mukwongo. En tiyo matek dok tye ki wat maber ki jo ma miye tic pien en tiyo ticce ki diro. I nge tyeko ticce, en ngeyo kit me weko ticce kun loko tamme i kom jo me ode ki worone. Tika ingeyo gin mukene? En tye i kin jo ma cwinygi pud dong yom loyo ma angeyo!”\nKit ma Gineno Kwede Tic Matek\n“Ka awinyo ni aol i otyeno, abedo ki yomcwiny ni olo to atimo gin mo. Angeyo ni i ada atiyo tic matek i nino meno.”—Nick.\n“Tic matek aye yo maber loyo me tic. Ka ibitimo gin mo ma kelo adwogi maber, ci tim i yo matir.”—Christian.\n“Kom dano twero timo jami me aura. Pol kare amaro nyuto pwoc pi mic me kwo kun atiyo tic matek dok akonyo jo mukene.”—David.


Yocwa 11 ACO85 - Ka Jabin kabaka me Kajor owinyo pire, - Bible Search\nYocwa 10 Yocwa 12\nJo Icrael guloyo Jabin ki jo muribbe kwede\n1Ka Jabin kabaka me Kajor owinyo pire, ci ocwalo kwena bot Jobab kabaka me Madon, ki bot kabaka me Cimron ki kabaka me Akicap, 2ki bot luker ma gitye yo tuŋ acam i lobo godi, ki i Araba i ŋet nam me Kinerot yo tun acuc, ki i lobo ma i pwor, ki i Napot-dor ma yo tun potoceŋ, 3bot jo Kanaan ma yo tun wokceŋ ki tun potoceŋ, ki bot jo Amor, jo Kit, jo Perej, jo Jebuc ma i lobo godi, ki jo Kiv ma i te got Kermon i lobo Mijpa. 4Luker meno ducu gubino ki buca monygi ducu, mony madwoŋ ma welgi rom ki kweyo me dog nam, ki lwak aguragura ki gadigadi lweny mapol. 5Gutoro monygi ducu kacel, ci gubino gugony kacel i ŋet pii me Merom pi lweny i kom jo Icrael.\n6Rwot owaco bot Yocwa ni, “Pe lworo omaki i komgi, pien diki ca onyoo noŋo doŋ amiyogi i ciŋ-jo Icrael, noŋo doŋ gunekogi woko ducu. Wubitoŋo odoŋ aguraguragi ducu, wuwaŋo gadigadi lwenygi woko ki mac.” 7Yocwa ocito opoto i komgi atura ki lwak monnye ducu ki i ŋet pii me Merom, olwenyo kwedgi. 8Ci Rwot omiyogi i ciŋjo Icrael, gulwenyo i komgi matek, guryemo korgi o kwede wa i Cidon Maditte ki i Micrepot-maim, yo tun potoceŋ ki wa i nota me Mijpe yo tuŋ wokceŋ kun ginekogi waŋ ma acel mo pe guweko obwot. 9Yocwa otimogi kit ma nene Rwot ocike kwede; otoŋo odoŋ aguraguragi ducu, owaŋo gadigadi lwenygi woko awaŋa.\n10Ka man otum, Yocwa odok cen ka mako Kajor, oneko kabakane ki pala lucwan. I kare ca onoŋo Kajor aye gaŋ madit ma loyo lwak ker meno ducu. 11Jo Icrael guneko jo ma onoŋo gitye iye ducu ki pala lucwan, gujwerogi woko liweŋ, pe guweko gin mo makwo obwot; ci guwaŋo Kajor woko. 12Kit meno Yocwa omako luker meno ducu, ki gaŋigi, onekogi woko ki pala lucwan, omedo ki jwerogi woko liweŋ macalo gin ma gidyero bot Rwot, kit ma Moses latic pa Rwot onoŋo ocike kwede-ni. 13Ento jo Icrael pe guwaŋo gaŋi ma gigero i wi lobo ma gitoro malo macalo got-ti, kono Kajor keken aye Yocwa owaŋo woko. 14Jo Icrael guyako gaŋi meno ducu, gutero lim makwo ki jami ma guyako obedo megi; ento guneko dano woko ducu ki pala lucwan nio ka gutyekogi woko ducu, pe guweko gin mo makwo obwot. 15Kit macalo Rwot yam ociko ki laticce Moses, Moses bene ociko ki Yocwa kit meno, ci Yocwa oketo i tic; otiyo gin ducu ma yam Rwot ociko ki Moses, pe oweko cik mo odoŋ ma pe ocobo kakare.\n16Yocwa omako lobo meno ducu kit meno, lobo godigodi, ki Negeb ducu, lobo Gocen, pwor got. Araba ki lobo godi me Icrael ki lobo pwor-gu ma i ŋete, 17cakke wa i kom got Kalak ka ma lobo otiŋŋe odok kwede tuŋ Ceir, o wa i Baal-gad ma i nota Lebanon ma i te got Kermon. Omako lukergi ducu, onekogi woko. 18Yocwa obedo ka lweny ki luker meno pi kare malac. 19Pe tye gaŋ mo ma oyubo lok me kuc ki jo Icrael, kono nyo jo Kiv ma gibedo i Gibeon keken; gaŋi ducu gumakogi ki lweny, 20-pien Rwot aye obedo ka miyo cwinygi obedo tek wek gubin ka lweny i kom jo Icrael ka wek gujwergi woko liweŋ ma pe kica mako dano mo i komgi, ento ginekgi woko, mo pe odoŋ, kit ma yam Rwot ociko ki Moses.\n21I kare meno bene Yocwa ocito ka jwero jo Anak woko ki i lobo godi; ojwerogi ki i Kebron, Debir ki Anab, i lobo godi me Juda ki me Icrael; ojwerogi woko liweŋ kacel ki gaŋigi ducu. 22Pe guweko jo Anak mo obwot, ki i lobo pa jo Icrael; kono nyo i Gaja keken ki i Gat ki i Acidod, kunnu aye jo Anak mogo gudoŋ iye. 23Yocwa omako lobo ducu kit meno, kit macalo yam Rwot oloko bot Moses; lacen omiyo bot jo Icrael me bedo ginaleyagi i kakagi, ma lubo kit ma kwir omakogi kwede, ci lobo doŋ ocako ywe, lweny doŋ obedo pe.


Nebukadnejar Oleko i kom Ker mo ma Tye Calo Yat | Pwony me Baibul pi Lutino\nPWONY ME 62\nI dyewor mo acel, Nebukadnejar oleko lek ma omiye lworo madit. En olwongo luryekone ducu bote me gonyo tyen lok me lek meno. Ento pe tye kadi ngat acel mo ma ogonyo te lekke. Lacen, kabaka oloko ki Daniel.\nNebukadnejar owaco bot Daniel ni: ‘I lekka, aneno yat mo. Yat-ti odongo mabor mukato kare woko ma wiye ogudo polo. Onongo nen woko ki i agikki lobo ducu. Pote ducu onongo nen mabeco dok nyige pol mada. Lee tim giywe i te tipone, ki winyo bene gibedo i jange ducu. Ka dong lamalaika mo obino ki i polo. En odange matek ni: “Tong yat meno iret woko piny, ci itong jange bene ducu. Ento wek ajutte ki lwite mucung i ngom, ci itwe ajutte woko ki rubota nyonyo ki mola. Wek kilok cwiny yatti woko ki i cwiny dano ci gimiye obed ki cwiny lee, wek orii mwaka abiro. Dano ducu gibingeyo ni Lubanga Mamalo Twal aye Laloc dok tye ki twero me miyo ker bot ngat ma iye mito.”’\nJehovah ogonyo te lek man bot Daniel. I kare ma Daniel oniang tyen lok me lek meno, lworo omake matek. En owacci: ‘Ai kabaka, kono onongo lek man tye i kom lukworri kono ber, ento tye i komi aye. Yat madit ma kitongo woko-ni en aye in. Kibiryemi woko ki i komker-ri, dok ibicamo lum calo lee tim. Ento kit macalo malaika ociko ni giwek ajut yat ki lwite, ibibedo kabaka doki.’\nI nge mwaka acel, Nebukadnejar onongo tye ka wot i wi ot me gang kalle, kun neno boma me Babilon. En owacci: ‘Kong inen kit ma boma ma an agero-ni mwonya kwede. Nen kong kit ma atek kwede!’ I kare ma en pud tye ka lok, dwan mo oa ki i polo ma wacci: ‘Nebukadnejar! Ker dong kikwanyo woko ki boti.’\nCutcut i cawa meno, Nebukadnejar odoko lapoya dok ocako kwo calo lee tim. Kiryeme woko ki i gang kalle dok owoto ocako bedo i kin lee tim. Yer wi Nebukadnejar olot calo yer kom ocur, ki lwete bene olot maboco calo lwet winyo.\nI nge mwaka abiro, Nebukadnejar kome ocang woko ci Jehovah odwoke cen i kerre macalo kabaka me Babilon. Nebukadnejar dong owacci: ‘Apako in Jehovah, Kabaka me polo. Kombeddi dong angeyo ada ni Jehovah aye Laloc. En kwanyo rwom pa jo ma luwakke woko, dok miyo ker bot ngat ma en mito.’\n“Wakke tero dano i can, ki cwiny me nyatte miyo dano poto i can.”—Carolok 16:18\nLapeny: Lek ma Nebukadnejar oleko-ni tyen lokke ngo? Pwony ango ma Nebukadnejar owaco ni enongo?\nNywakki Nywakki Ker ma Kiporo ki Yat Madit


2 Camuel 15 ACO85 - I ŋe meno Abcalom ocako noŋo - Bible Search\n2 Camuel 14 2 Camuel 16\n2 Camuel 15\nAbcalom otemo mayo ker pa wonne\n1I ŋe meno Abcalom ocako noŋo gadigadine ki aguragura me ywayone, ki dano pyerabic ma giriŋo i nyime. 2Obedo ka a malo odiko con jwijwi, ci cuŋ i ŋet yo i dogcel me Jerucalem. Ka oneno dano mo ma okelo lok me alara bot kabaka, en lwoŋo dano-nu ci waco bote ni, “In ia ki gaŋ mene?” Ka ce dano meno owaco ni, “An aa ki i Icrael i kaka munyo,” 3ci Abcalom waco bote ni, “Nen ba, lokki nen mit dok tye atir, ento ŋatti mo pe tye ma kabaka oketo ma biwinyo lokki.” 4Abcalom dok waco ni, “Kono yam giketo an aye abedo laŋolkop i lobo-ni, kono ber twatwal! Kono ŋat ma tye ki lokke nyo pidone tugi bino bota, ci aŋolle kop matir cut.” 5I kare ducu ka dano bino ryebbe piny ka miye woro, ci en cwalo ciŋe kwako ki dano-nu, ci mote ki mot me mar. 6Abcalom obedo ka timo jo Icrael ducu kit meno ka gibino ka pidogi bot kabaka; ci oywayo cwiny jo lerael ducu odwoko i kome.\n7I agikki me mwaka me aŋwenne, Abcalom openyo kabaka ni, “Alegi wek acit Kebron ka cobo kwoŋŋa ma yam akwoŋo bot Rwot. 8Pien yam akwoŋo kwoŋ, ladit, i kare ma abedo i Gecur i lobo Ciria kun awacci, ‘Ka Rwot odwoka tuwa i Jerucalem ada, ci abicito ka miye woro.’ ” 9Kabaka ogamo ni, “Ber icit ki kuc.” Ci Abcalom ocito i Kebron. 10Ento Abcalom ocwalo lukwena i muŋ ci guwoto gurumo i kaka pa jo Icrael ducu, kun en ciko ni, “Ka tekke wuwinyo dwan tum okok, ci wuwacci, ‘Abcalom doŋ odoko kabaka i Kebron!’” 11Abcalom ocito ki dano ma gua ki i Jerucalem ma giromo miya aryo ma olwoŋogi macalo welo. Gin gucito ata ma pe giŋeyo tere. 12I kare ma Abcalom tye ka tyero gitum, ocwalo kwena olwoŋo Akitopel ma jo Gilo, ma lami-tam pa Daudi, ci en oa ki i gaŋgi Gilo, obino. Ci piro lokgi omedde matek, lwak gubedo ka medde bot Abcalom ameda.\n13Kwena obino bot Daudi ma wacce ni, “Cwiny jo Icrael odak woko ka lubo kor Abcalom.” 14Daudi owaco bot jo ducu ma gitye kwede i Jerucalem ni, “Wutugi a wek wariŋu woko. Ka pe wurune wacito woko oyoto, ci dano mo pe bibwot ki i ciŋ Abcalom, miyo bipoto i komwa, ci bikelo can madwoŋ i komwa. En bineko dano ma i gaŋ tyeko woko ki pala lucwan.” 15Ci lutic pa kabaka guwaco bote ni, “Nen ba, wan luticci watye ka kuro gin ducu ma in imoko.” 16Kabaka ocito woko ki jo ma i ode ducu i kore, ento oweko mon aŋeca ma giromo apar ka gwoko ot. 17Kabaka ocito woko ki lwak ducu i kore; ci ocuŋ cok ki ot me agikkine. 18Luticce ducu gumol gukato ki i nyime; ki jo Keret ducu, ki jo Pelet ducu ki jo Gat miya abicel ma yam gulubo kore nia ki i Gat; gin ducu gumol gukato ki i nyim kabaka.\n19Kabaka owaco bot Itayi, dano me Gat, ni, “Piŋo in bene icito kweda? Dok cen icibed ki kabaka manyen; pien in larok ma ia woko ki i lobowu. 20Pud ibino abina laworo maca, ka an tin dok amiyi ibed ka wirre ka mal ata kwedwa? Nen, an abiwoto ka ma pe aŋeyo. Dok cen, ikwany omegiwu gudok kwedi. Myero Rwot omi marre ma pe lokke, ma genne, obed i komwu.” 21Ento Itayi odok iye bot kabaka ni, “Macalo Rwot tye makwo-ni, dok macalo in kabaka it ye makwo-ni, kabedo ducu ma ibibedo iye, laditta, kadi bed to kadi bed kwo, an bene abibedo kunnu.” 22Daudi owaco bot Itayi ni, “Doŋ ikat wacit kacel,” ci Itayi me Gat okato kacel ki jone ducu ki litinone matino ma gitye bote ducu. 23Dano ducu gubedo ka koko matek i kare ma jo pa Daudi gikato ka ŋetgi, Kabaka Oŋolo laora kulu Kidron, ci lwak ducu gukato gukemo yo tim.\n24Ka Abiatar obino, ci Jadok bene otugi bi no ki jo Levi ducu, ma gutiŋo canduk me gicikke pa Lubaŋa. Guketo canduk pa Lubaŋa piny, nio ka lwak ducu gumol ki i gaŋ, gukato woko. 25Kabaka owaco bot Jadok ni, “Tiŋ canduk pa Lubaŋa, idwok cen i gaŋ, Ka ce alimo gum bot Rwot, ci abidwogo paco ci dok aneno kome ki ka ma en bedo iye. 26Ento ka Rwot owacci pe etye ki yomcwiny mo i koma, ci nen, an doŋ atye ene, wek en doŋ otim i koma gin ducu ma en neno ni ber ki tuŋ bote.” 27Kabaka dok owaco bot ajwaka Jadok ni, “Nen ba, wudok i gaŋ, wun ki Abiatar ki awobewu aryo, Akimaj ma wedi-ni ki Yonacan wod pa Abiatar. 28Abikurogi ki i waŋ wat ma i tim, nio ka lok bia ki botwu ma miya ŋec mogo.” 29Kit meno Jadok ki Abiatar gutiŋo canduk pa Lubaŋa, gudok kwede cen i Jerucalem, ci gubedo kunnu.\n30Ento Daudi ocako ito malo i wi got Jeituni. En ito malo ki koko, ki tyene noŋo, ma oumo wiye; ki jo ma gitye kwede ducu guumo wigi, ma giwoto kun gikok. 31Ka dok gitito bot Daudi ni, “Akitopel bene tye i kin lupir lok ki Abcalom.” Daudi olego Rwot ni, “Ai Rwot, alegi imi tam ma Akitopel miyo obed lok me miŋmiŋ.”\n32Daudi oito malo, oo i wi got ka ma giworo iye Lubaŋa. Ci nen, Kucai ma La-arki otuc, obino ka rwatte kwede ma kanyine oyec woko, ki ma ojuko wiye ki ŋom. 33Daudi owacce ni, “In ka iwoto kweda ibimiya peko. 34Ento ber idok i gaŋ ci iwac bot Abcalom ni, ibibedo laticce, kit ma yam ibedo laticca i kare ma an abedo kabaka. Ci in aye ibibalo tam ma Akitopel miyo bote. 35Jadok ki Abiatar ajwagi pa Lubaŋa gibibedo kwedi kunnu. 36Awobegi aryo bene gitye kunnu, Akimaj wod pa Jadok ki Yonacan wod pa Abiatar. Ibicwalla lok ducu ma iwinyo, wok ki botgi.” 37Kit meno Kucai ma larem Daudi obino i Jerucalem ki i kare ma Abcalom donyo kwede i gaŋ.


Jo Ibru 3 ACO85 - Pi meno, wun utmegina maleŋ ma Lubaŋa - Bible Search\nJo Ibru 2 Jo Ibru 4\nJo Ibru 3\nYecu dit kato Moses\n1Pi meno, wun utmegina maleŋ ma Lubaŋa olwoŋowu kacel kweda, koŋ wutam lok i kom Yecu ma en lakwana dok ajwaka madit me niye ma wan watuco. 2-En obedo lagen bot Lubaŋa muyero okete i tic, ma rom aroma ki Moses ma yam obedo lagen i ot pa Lubaŋa. 3Lager ot gimiye deyo madit makato ot; kit meno Yecu bene nene gikwano ni deyone dit kato pa Moses woko. 4Pien ot mo keken dano aye ma gero, ento ŋat ma gero jami ducu en aye Lubaŋa. 5Moses yam obedo lagen i ot pa Lubaŋa ducu macalo latic, pi miyo caden i lok ma gibiloko i kare ma lacen. 6Ento Kricito obedo lagen i kom ot pa Lubaŋa macalo Wode. Wan aye wa ode ka ce wamoko matek i tekcwinywa, ki i wakkewa pi gen ma watye kwede.\nYweyo tye pi jo pa Lubaŋa\n7-Doŋ macalo Cwiny Maleŋ oloko ni,\n“Ka wuwinyo dwan Lubaŋa tin,\n8pe wumi cwinywu obed nwaŋ calo\njo ma yam gujemo,\ni kare ma guomo kwede cwinya i tim,\n9ka ma kwarowu guomo iye cwinya,\ngutema bene iye,\nkun gibedo ka neno ticca pi mwaka\n10Pi meno cwinya owaŋ i kom jo me\nomiyo awaco ni, ‘Gin kare ducu\ngiŋak woko i tamgi;\ngin pe giŋeyo yona wacel.’\n11Macalo yam akwoŋo ki kiniga,\n‘Gin pe bidonyo i yweyo bota.’ ”\n12Wugwokke, utmegina, wek ŋat mo i kinwu pe obed ki cwiny marac, cwiny ma pe ye Lubaŋa, ma twero miyo en a woko ki bot Lubaŋa makwo. 13Ento myero wujiŋ cwinywu kekenwu kare ducu ka pud wutwero lwoŋo ni, “Tin”, wek ŋat mo i kinwu pe cwinye odok nwaŋ pi bwola me bal. 14Pien wan wabedo jo ma ribbe ki Kricito, ka ce wamoko matek i genwa mukwoŋo nio wa i agikki, 15-macalo yam giwaco ni,\npe wumi cwinywu obed nwaŋ calo jo\nma yam gujemo.”\n16-Aŋagi ma yam guwinyo dwan Lubaŋa ci gujemo woko-ni? Pe gin lwak dano ducu ma yam gua ki i lobo Ejipt ma kun Moses aye obedo ka telogi? 17Dok aŋagi ce ma yam cwinye owaŋ i komgi pi mwaka pyeraŋwen kulu-ni? Pe gin aye jo ma yam gutimo bal, ma komgi odoŋ i tim kunnu? 18Dok en yam okwoŋo kwoŋ bot jo mene ce ni, gin pe gibidonyo i yweyo bote? Pe okwoŋo kwoŋ meno bot jo ma yam pe gubedo luwiny? 19Pi meno wan waneno ni, jo meno yam pe gutwero donyo pien onoŋo gukwero ye Lubaŋa.


Kony Jo Mukene me Lweny ki Par | Wi Lubele me Anyama\nWi Lubele—Me Akwana i Kacokke | Juni 2019\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nPWONY ME ANYAMA ME 26\nKony Jo Mukene me Lweny ki Par\n“Wun ducu wubed ki tam acel dok ki cwiny acel. Wumarre calo omego, ma wutye ki kica dok ki cwiny mamwol.” —1 PET. 3:8.\nWER 107 Lanen me Mar pa Lubanga\n1. Watwero lubo lanen pa Jehovah, wonwa ma lamar-ri nining?\nJEHOVAH marowa adada. (Jon 3:16) Wamito ni walub lanen pa Wonwa ma lamar-ri. Pi meno ‘wamarre calo omege, dok wanyuto kica ki cwiny me mwolo’ bot dano ducu, ento makatone “bot utmegiwa ma guye Kricito.” (1 Pet. 3:8; Gal. 6:10) Kadi bed omegiwa ki lumegiwa gitye ka kato ki peko, wabedo ki miti me konyogi.\n2. Gin ango ma wabinyamo i pwony man?\n2 Jo ducu ma gimito bedo jo me ot pa Jehovah gibikato ki i pekki. (Mar. 10:29, 30) Wabikato ki i atematema mapol ka wawoto ki nyikke cok ki agikki me lobo-ni. Watwero konye i kinwa nining? Kong dong wanenu gin ma watwero pwonyo ki i labol me Baibul i kom Lot, Yubu, ki dong Naomi. Wabinyamo bene pekki ma omege ki lumege gitye ka kato ki iye i kare-ni, ci waneno kit ma watwero konyogi kwede.\n3. Kit ma kinyuto kwede i 2 Petero 2:7, 8, tam marac ango ma Lot omoko, dok adwogine obedo nining?\n3 Lot omoko tam ma pe tye atir i kare ma oyero me kwo i kin jo Codom ma gimaro tim tarwang mukato kare woko. (Kwan 2 Petero 2:7, 8.) Kabedo meno onongo mwonya adada, ento Lot okato ki i kwo matek pi dak i lobo Codom. (Acak. 13:8-13; 14:12) Dakone nen calo omaro boma man nyo jo ma iye matek tutwal ma oweko en okwero bedo lawiny bot Jehovah. En orwenyo kwone i kare ma Jehovah oweko mac ki gweng calfa ocwer i kabedo meno. Tam bene i kom anyira pa Lot aryo-ni. Gin onongo gucikke me nyomme ki co ma guto i Codom. Lot orwenyo jamine, gange, ki dong malit loyo ducu, dakone. (Acak. 19:12-14, 17, 26) I kare meno ma onongo kwo tek-ki, tika Jehovah ool woko ki Lot? Pe.\nKica pa Jehovah oweko en ocwalo lumalaika me laro Lot ki jo me ode (Nen pwony me anyama me 26, paragraf 4)\n4. Jehovah onyuto diyo cwiny i kom Lot nining? (Nen cal ma tye i pok ngeye.)\n4 Kadi bed Lot oyero me kwo i Codom, Jehovah onyuto kica pire ki cwalo lumalaikane me larre kacel ki jo me ode. Ento, Lot pud pe olubo tira ma lumalaika gumine me aa oyotoyot ki i Codom, Lot “obedo ka galle.” Lumalaika gumako cinge ci gukonye kacel ki jo me ode me ngwec woko ki i boma meno. (Acak. 19:15, 16) Lumalaika guwacce ni oring wa i wi godi. (Acak. 19:17) Ento me ka lubo lok pa Jehovah, Lot openyo ni kiwek ecit i taun mo macok kenyo. (Acak. 19:17-20) Jehovah odiyo cwinye i kare ma tye ka winyo lokke dok oye ni Lot ocit i taun meno. Lacen Lot odoko lwor me kwo i taun meno ci okobo i kin godi, ka ma onongo kong Jehovah owacce ni ocit iye con. (Acak. 19:30) Man pud dong obedo twon diyo cwiny madit adada ma Jehovah onyuto! Watwero lubo lanenne nining?\n5-6. I yo ma nining ma watwero keto kwede 1 Jo Tecalonika 5:14 i tic kun walubo lanen pa Lubanga?\n5 Calo Lot, laye lawotwa mo twero moko tam marac ci kelo adwogi marac adada i kome. Ka meno otimme, wabidok iye nining? Watwero bedo ki miti me wacce ni en tye ka kayo gin ma ocoyo, ma meno nongo gire lok ada. (Gal. 6:7) Ento meno pe konyo. Watwero lubo kit ma Jehovah okonyo kwede ki Lot. I yo ma nining?\n6 Jehovah ocwalo lumalaikane pe me ciko Lot keken ento bene me konyogi wek gubwot ki i can ma opoto i Codom. Kit meno bene, romo mitte ni wacik ominwa ka waneno ni tye ka cito i peko. Ento watwero bene konye. Kadi bed en galle ki keto tira me Baibul i tic, omyero pud wadi cwinywa. Bed calo lumalaika aryo-ca. Ma ka ilo cingwa kun waweko ominwa, myero wayeny yo me konye. (1 Jon 3:18) Twero bedo ni mitte ni wamak cinge, ci wakonye me keto tira ma kimine i tic.—Kwan 1 Jo Tecalonika 5:14.\n7. Watwero lubo lanen pa Jehovah nining ma lubbe ki kit ma en otero kwede ki Lot?\n7 Jehovah onongo twero yero me keto cwinye i kom goro pa Lot. Me ka meno, lacen en oweko lakwena Petero ocoyo ni Lot obedo dano ma kite atir. Pud dong watye ki yomcwiny ya, ni Jehovah timo kica i kom balwa! (Jab. 130:3) Tika watwero lubo lanen pa Jehovah ma lubbe ki kit ma en otero kwede ki Lot? Ka waketo cwinywa i kom kit mabeco ma omege ki lumege gitye kwede, ci bibedo yot ki wan me diyo cwinywa i komgi. Man biweko bedo yot ki gin me jolo kony ki botwa.\n8. Cwiny me kica tugo cwinywa me timo gin ango?\n8 Ka iporo ki Lot, Yubu pe odeno can pien ni en omoko tam ma pe tye atir. Kadi bed kit meno, en okato ki i pekki malit adada, orwenyo jamine, rwom ma onongo en tye kwede, kacel ki yot komme. Ma dong rac loyo, en kacel ki dakone, gurwenyo lutinogi ducu i to. Lurem Yubu adek ma lugoba bene gubedo ka waco lok goba i kom Yubu. Tyen lok ango ma oweko lurem Yubo adek-ki pe gunyuto kica i kome? Pe gutute me niang tyen lok mumiyo Yubu onongo tye ka deno can. Macalo adwogine, gumoko tam ma pe tye atir dok man oweko gungolo kop marac i kom Yubu. Watwero gwokke wek pe watim bal ma kit man nining? Omyero kong waniang ni Jehovah kene aye ma ngeyo jami ducu ma tye ka timme i kwo pa ngat meno. Winy maber adada lok pa ngat ma tye ka kato ki i peko-ni. Tute bene matek me niang arem ma en tye ka kato ki iye. Ka watimo kit meno, ci wabinyuto ni waparo pi omegiwa ki lumegiwa.\n9. Kica bikonyowa pe me timo gin ango, dok pingo?\n9 Cwiny me kica weko pe warweyo lok anii ma lubbe ki peko ma ngat moni tye ka kato ki iye. Ngat ma kwoto nying dano pe dongo kacokke ento poko kacokke woko. (Car. 20:19; Rom. 14:19) En nongo pe lakica ento loko labongo tam, dok lokke-ni twero kelo cwercwiny i kom ngat ma tye ka kato ki i peko-ni. (Car. 12:18; Ep. 4:31, 32) Bedo ber adada ka waketo tamwa i kom kit mabeco ma ngat moni tye kwede dok wayenyo yo me konye ki i pekone!\nDi cwinyi iwiny lok pa laye lawoti ka en tye ka lok ki kiniga, dok ilok lok ma kweyo cwinye i cawa mupore (Nen paragraf 10-11) *\n10. Lok ma tye i Yubu 6:2, 3 pwonyowa gin ango?\n10 Kwan Yubu 6:2, 3. Yubu kare mogo obedo ka loko “lok atata.” Ento lacen en bene oye ni gin mogo ma en eloko onongo pe ber. (Yubu 42:6) Calo Yubu, ngat ma tye ka kato ki i peko i kare-ni bene twero loko lok atata, kun waco gin ma lacen weko en koko ange. Waromo dok i lokke nining? Me ka cayo lokke, omyero wanyut kica bote. Wi myero opo ni pe obedo yub pa Jehovah ni ngat mo keken okat ki i peko ma watye ka kato ki iye i kare-ni. Pi meno watwero niang pingo latic pa Jehovah ma lagen romo lok atata ka tye ki peko kacel ki par madit. Kadi bed en oloko lok ma pe tye ada i kom Jehovah nyo i komwa, pe omyero wawek akemo omakwa nyo wangol kop i kome pi lokke meno.—Car. 19:11.\n11. Luelda gitwero lubo lanen pa Eliu nining ka gitye ka miyo tira?\n11 I kine mukene, mitte ni kimi tira mo bot ngat ma peko ki par obwoyo woko-ni. (Gal. 6:1) Luelda gitwero timo tic man matek-ki nining? Bedo ber ka gulubo lanen pa Eliu, ma owinyo lok pa Yubu ki cwiny me kica. (Yubu 33:6, 7) Eliu omiyo tira keken i nge niang tam pa Yubu. Luelda ma gilubu lanen pa Eliu kong giwinyo lok pa ngat ma tye ki peko ci gitute me niang gin ma tye ka timme i kwone. I nge meno ka gitye ka miyo tira, nongo dong gitwero gudo cwiny ngat-ti.\nLOK LOK MA KWEYO CWINY DANO\n12. To pa cwar Naomi ki awobene aryo ogude nining?\n12 Naomi obedo dako ma lagen ma maro Jehovah. Ento i nge to pa cware ki awobene aryo, en onongo mito loko nyinge woko ni Mara, ma tyen lokke ni “Kipwola” nyo “Kec.” (Ruth 1:3, 5, 20, nen coc ma i tere piny, 21) Ci-wod Naomi ma nyinge Ruth obedo kacel kwede i kare me peko magi. Ruth pe omiyo kony keken bot Naomi ento bene oloko kwede i yo ma okweyo cwinye. Ruth otito pi marre ki cwakke pi Naomi kun loko lok ma oa ki i cwinye.—Ruth 1:16, 17.\n13. Pingo ngat ma orwenyo cware nyo dakone mito kony ki botwa?\n13 Ka omego nyo lamego mo orwenyo luotgi i to, nongo en mito kony ki cwak ki botwa. Jo ma gunyomme gitye calo yadi aryo ma gudongo ma kingi cok. Ka yadi magi giwoto ki dongo, lwitgi dwalle woko kacel. Ka kiputu yat acel ci oto woko, yat mukene mudong-ngi bedo marac adada. I yo acel-lu, ka ngat mo orwenyo cware nyo dakone i to, en bedo ki arem cwiny pi kare malac. Paula, * ma cware oto atura, owaco ni: “Kwona olokke atura ma pe ayubbe pire, dok awinyo calo kerona otum woko. Arwenyo larema macok loyo. Onongo atito ki cwara gin mo keken. Onongo wanywako yomcwiny kacel dok en konya ka atye ka kato ki i peko. En onongo kare ducu winyo loka ka atye ki par mo keken. Awinyo calo buta mukene kinguno woko.”\nWatwero konyo jo ma gurwenyo luotgi nining? (Nen paragraf 14-15) *\n14-15. Watwero kweyo cwiny ngat ma cware nyo dakone oto nining?\n14 Watwero kweyo cwiny ngat ma dakone nyo cware oto nining? Gin ma pire tek mukwongo aye me lok kwede, kadi bed lewic tye ka makowa nyo pe wangeyo gin ma omyero wawacci. Paula, ma kiloko i kome malo-ni, owaco ni: “Aniang ni to weko dano pe bedo agonya. Gibedo ki par ni gitwero waco gin ma medo cwercwiny bot ngat ma tye ka kumu. Ento twora iwac gin ma miyo lewic maki loyo ka iling mot labongo waco gin mo.” Pe tyen lokke ni ngat ma tye kumu-ni mito ni iwac gin mo me ur adada. Paula owaco ni: “Awinyo maber adada ka lurema giwacca ni, ‘Rac adada ni irwenyo danoni.’”\n15 William, ma dakone oto mwaki mogo angec otito ni: “Awinyo maber ka jo mukene gititta jami mogo mabeco ma wigi po iye i kom dakona, meno nyutta ni onongo gimare dok giwore. Lok ma kit man okonya adada. Lokgi omina kwecwiny pien dakona onongo pire tek bota adada dok wabedo kacel pi kare malac.” Dako to mo ma nyinge Bianca otito ni: “Anongo kwecwiny ka jo mukene gilego kacel kweda dok ginywako ginacoya acel nyo aryo mo kweda. Konyo adada ka awinyo giloko i kom cwara ki bene ka giwinyo aloko i kome.”\n16. (a) Kit kony ango ma omyero wami ki ngat ma orwenyo danone me amara i to? (b) Ma lubbe ki Yakobo 1:27, tic ango ma watye kwede?\n16 Kit macalo Ruth omoko i kom dato Naomi, omyero wan bene wamedde ki miyo kony bot ngat ma orwenyo cware nyo dakone. Paula, ma kiloko i kome con-ni owaco ni: “Cutcut i nge to pa cwara, jo mapol gubino ka konya ki kweyo cwinya. Ento i nge kare mo manok, gudok cen i kwogi me nino ducu. Kadi bed kit meno, kwona onongo dong olokke matwal. Tye me kony adada ka jo mukene giniang ni ngat ma tye ka kumu pud mito kony kadi wa i nge dwe nyo mwaki mapol.” Ngene kene ni, dano acel acel pat ki lawote. Jo mogo giye alokaloka mutimme i komgi oyotoyot. Ento pi jo mukene, ka gutimo gin mo keken ma onongo yam gitimo kacel ki luotgi ma oto-ni, tugo cwinygi malit adada. Dano kumu i yo mapatpat. Wiwa myero opo ni Jehovah ominiwa mot ki tic me konyo jo ma gurwenyo luotgi i to.—Kwan Yakobo 1:27.\n17. Pingo jo ma luotgi okwerogi gimito kony ki botwa?\n17 Jo mukene gilwenyo ki arem cwiny kacel ki par madit ma bino ka luotgi okwerogi woko. Joyce, ma cware oweke woko pi dako mukene, owaco ni: “Arem ma awinyo pi ket kenya onongo lit makato ka onongo cwara oto atoa. Kono onongo en oto i can me gudi nyo ki two, nongo pe en aye oyero ni otimme kit meno. Ento man en aye ma oyero me weka woko. Lewic maka dok awinyo calo en odwoko rwomma piny adada.”\n18. Watwero miyo kony nining bot jo ma luotgi oto nyo okwerogi woko?\n18 Ka watimo jami mogo matinotino ma nyuto kica bot jo ma luotgi oto nyo okwerogi, ci wanyuto ni wamarogi. Kit ma dong gitye kengi-ni, nongo gimito lurem mabeco. (Car. 17:17) Itwero nyutu nining ni ibedo laremgi? Itwero lwongogi ka cam. Dok itwero bene jalle me bedo kacel kwedgi ka namo nyo i tic me pwony. Gin mukene ma itwero timone aye me lwongogi kicel kicel me nywako kwedwu i woro pi jo me ot. Ka itimo kit meno, ci ibiyomo cwiny Jehovah, pien en “tye cok ki jo ma cwinygi goro” dok en bene “gwoko mon to.”—Jab. 34:18; 68:5.\n19. Ngo ma omyero wamok tamwa me timone ma lubbe ki 1 Petero 3:8?\n19 Cokcok-ki, ka Ker pa Lubanga ocako loyo lobo ‘wiwa dong biwil woko i kom can ma yam waneno con.’ Pud dong watye ka kuro kare ma ‘pe dong wabipo pi jami macon, pe bene dano mo bitamo pigi.’ (Ic. 65:16, 17) Ka pud wakuro kare meno, omyero wamedde ki konyo luwotwa kun wanyuto i lokwa ki ticwa ni wamaro omegiwa ki lumegiwa ducu.—Kwan 1 Petero 3:8.\nIN IROMO GAMONE NINGO\nGin ango ma watwero pwonyo ki i kit ma Jehovah okonyo kwede Lot ki Yubu?\nGin mutimme i kom Naomi pwonyowa gin ango?\nWatwero miyo kony nining bot jo ma gurwenyo luotgi i oto nyo okwerogi woko?\nWER 111 Gin Mumiyo Cwinywa Yom\n^ para. 5 Lot, Yubu, ki Naomi gutiyo ki gen bot Jehovah, ento pud gukato ki pekki mapol adada i kwogi. I pwony man wabinyamo gin ma wapwonyo ki lanengi. Wabinyamo bene pingo pire tek ni wadi cwinywa, wabed lukica dok walok i yo ma kweyo cwiny omege ki lumege ka gitye ka kato ki i peko.\n^ para. 13 Nying ma i pwony man kiloko woko.\n^ para. 57 LOK I KOM CAL: Omego mo ma cwinye tye ka cwer tye ka lok ki kiniga kun laelda mo tye ka diyo cwinye me winyo lokke. Lacen, omego ma kiniga omako-ni cwinye okwe, ci laelda ca dong tye ka mine tira.\n^ para. 59 LOK I KOM CAL: Luot mo ma mwakagi pud pe dit gitye ka namo kacel ki omego mo ma dakone oto ma cokcok-ki. Gitye ka nywako lok i kom jami ma wigi po iye i kom dako pa omego-ni kun giwoto ki neno cal.\n“Wugwokke Wek Ngat Mo Pe Ongakwu Woko”!\nTur Tam Ducu ma Pe Rwatte ki Ngec pa Lubanga!\nJenge i Kom Jehovah ka Itye ki Par Mapol\nKit me Gwokke ki i Owic Mo ma Catan Tiyo Kwede\n“Kiyaro” Buk Adola mo Macon\nText Yero Bukke me kompiuta me akwanya WI LUBELE—ME AKWANA I KACOKKE Juni 2019\nWI LUBELE—ME AKWANA I KACOKKE Juni 2019


Yakobo 1 ACO85 - Waraga man oa ki bot Yakobo ma latic - Bible Search\nJo Ibru 13 Yakobo 2\n1-Waraga man oa ki bot Yakobo ma latic pa Lubaŋa ki Rwotwa Yecu Kricito.\nBot kaka apar wiye aryo ma guket woko ata:\nNiye ki mwolo\n2Utmegina, wubed ki yomcwiny madwoŋ ka gitemowu i yo mapatpat, 3pien wuŋeyo ni temo niyewu miyo wudiyo cwinywu. 4Wek diyo cwiny ocob ticce kakare, wek wubed jo muteggi, ma roc mo pe i komwu, dok wubed ma gin mo bene pe orem botwu.\n5Ka ce tye ŋat mo i kinwu ma ryekone nok, myero en oleg Lubaŋa ma miyo bot jo ducu ki yomcwiny, kun pe twono ŋat mo; ci bimiye. 6Ento myero en oleg ki niye, ma pe kalo akala; pien ŋat ma kalo akala rom ki pii me nam ma twagge, ma yamo coro tagge atata. 7Kit dano macalo meno myero pe otam ni ebinoŋo gin mo ki bot Rwot, 8pien en obedo ma tamme aryo, ma pe cuŋ matek i kit yo me kwone ducu.\nCan ki lonyo\n9Lacan myero owakke ka gitiŋe malo, 10-lalonyo bene kit meno myero owakke ka gidwoke piny; pien lalonyo birwenyo woko calo tur lum. 11Pien ceŋ tuc ki lyetone matek, ci nero lum, ture o, berre bene rwenyo woko. Lalonyo bene kit meno birwenyo woko ata i dye ticce me kare ducu.\nTemo cwiny ki bita\n12Ŋat ma gitemo cwinye ka ocuŋ matek tye ki gum; pien ka doŋ giteme, ce en oloyo, ci binoŋo mot me lalukana me kwo ma Rwot ociko me miyo bot jo ma en maro. 13Ka gibito ŋat mo, en pe myero owacci, “Lubaŋa aye ma bita”, pien Lubaŋa pe gibito ki tiyo gin marac, en bene pe bito ŋat mo. 14Dano acel acel gire mitine kene aye ma bite, ywaye, kun omo cwinye. 15Miti ka oyac ci nywalo bal. Bal ka doŋ odoŋo muteggi nywalo to.\n16Utmegina ma amaro, pe wuwek gibwolwu. 17Pien kit gin mo ducu maber, ki mot ducu mabeco twatwal ma gimiyowa, a ki malo, a ki bot Lubaŋa Won bino piny, ma en aye won gin ducu ma ryeny i polo, ma pe tye ki alokaloka mo, dok tipo mo ma nyuto lokkene bene pe. 18Pi mitine gire kene, en onywalowa ki lokke me ada, wek wabed calo cam ma i poto mukwoŋo cek ki i kin ginaketa ducu.\nWinyo lok ki tiyone\n19Utmegina ma amaro, wuŋe lok man. Dano acel acel myero owiny lok oyotoyot, ento pe myero orune me gamone, dok bene myero odi kinigane. 20Pien kiniga pa dano pe cobo tic ma atir i nyim Lubaŋa. 21Wubol woko cen gin ducu me lewic ki tim maraco ma doŋ onya botwu, wugam lok pa Lubaŋa ma opito i iwu ki mwolo, pien twero laro tipowu. 22Ento wubed jo ma keto gin ma giloko i tic, pe wubed jo ma winyo awinya keken kun wubwolle kenwu. 23Pien ka ce dano mo obedo lawiny lok keken ma pe tiyo, ci bedo calo ŋat ma ŋiyo waŋe ma ginywale kwede i kiyo. 24Ento ka doŋ otyeko ŋine kekene, cito woko, wiye wil woko oyotoyot i calle ma en obedo ka nenone twatwal-li. 25Ento ŋat ma neno cik maber ma kelo kuc, ka ori iye, ma pe bedo calo ŋat ma winyo ka dok wiye wil woko, ento ŋat ma keto lok ma en owinyo i tic, gibimiye gum i gin ma en otiyo ducu.\n26Ka ce dano mo otamo ni en ladini kun pe juko lebe, noŋo bwolle abwola kene ki i cwinye, dinine-nu konnye pe. 27Dini me ada maleŋ, ma cilo pe iye i nyim Lubaŋa Wonwa en ene: konyo litino kic ki mon ma coggi oto i kom can ma gitye kwede, ki gwokke ken i kom bal me lobo.


1 Camuel 22 ACO85 - Daudi oa woko ki kunnu, ocito i - Bible Search\n1 Camuel 21 1 Camuel 23\n1 Camuel 22\nGineko ajwagi pa Lubaŋa\n1-Daudi oa woko ki kunnu, ocito i boro got ma tye Adulam. Ka omegine guwinyo pire, ki jo mukene me doggola pa kwarogi, gucito bote. 2Wa ki dano ducu ma can odiŋogi ki dano ma gucamo banya, ki dano ma piny oloyogi, gucokke botgi, en odoko ladit ma loyogi, obedo ki dano ma cok romo miya aŋwen.\n3Daudi oa ki kunnu, ocito i Mijpe ma i lobo Moab. Owaco bot kabaka me Moab ni, “Alegi iwek wora ki maa gubed boti, nio ka abiŋeyo gin ma Lubaŋa bitiyo i koma.” 4Owekogi bot kabaka me Moab, ci gubedo kwede i kare ducu ma Daudi tye ka kanne i godi.\n5Lanebi Gad dok owaco bot Daudi ni, “Pe ibed ka kanne i godi, A woko, icit i lobo Juda.” Mumiyo Daudi oa woko ki kunnu, ocito i buŋa Keret.\n6Caulo onoŋo bedo i Gibea, i te yat anaŋa ma i kabedo mutiŋŋe malo. Cen mo ka obedo kunnu ki toŋŋe i ciŋe, kun luticce ducu gucuŋ cok kwede, owinyo ni ginoŋo kom Daudi ki jo ma gitye kwede. 7Owaco bot luticce ma gucuŋ i ŋete ni, “Tin wuwiny, wun jo pa Benjamin, Wutamo ni wod pa Yece bimiyo poto me apura bot ŋat acel acel i kinwu, ki poto olok? En biketowu ducu wubedo lulo dano alip nyo lulo dano miya, 8mumiyo wun ducu wupiro lok i koma? Pe tye ŋat mo mutito bota ni woda ocikke ki wod pa Yece. Pe tye ŋat mo ma cwinye cwer pira. Ŋat mo pe mutitta ni woda orubo cwiny dano ma yam laticca wek oliba, macalo i nino man.” 9-Doeg ma Laedom ogamo doge ki ka ma ocuŋ iye ka ŋet lutic pa Caulo, owacci, “An aye aneno wod pa Yece ka ocito Nob bot Akimelek wod pa Akitub, 10ci Akimelek openyo dog Rwot pire, dok omiye cam, ki pala lucwan pa Goliac ma Lapiliciti.”\n11Kabaka ocwalo kwena pi lwoŋo ajwaka Akimelek wod pa Akitub ki ludoggola pa kwarone ducu, gin ajwagi pa Lubaŋa ducu ma gitye i Nob; ci gin ducu gubino bot kabaka. 12Caulo owaco ni, “Doŋ iwiny, in wod pa Akitub.” En ogamo ni, “An atye ene, rwoda.” 13Caulo openye ni, “Piŋo wupiro lok i koma, in ki wod pa Yece, dok imine cam ki pala lucwan, ka ipenyo dog Rwot pire, omiyo obino ka lweny i koma ki ka liba, macalo en tye ka timo i kare-ni?” 14Akimelek ogamo dog ka baka ni, “Kabaka, aŋa ma i kin luticci ma lagen macalo Daudi, ma obedo oru bene, dok ladit pa lugwok kwoni, dano ma giworo mada i odi? 15Tin aye tyen mukwono ma apenyo kwede dog Lubaŋa pire? Pe kumeno, ladit kabaka, Pe itam lok mo marac i koma nyo i kom jo me doggola pa kwarona, Pe aŋeyo lok mo wacel i kom lok ma iwaco-ni.” 16Kabaka owacce ni, “Ibito ada, Akimelek, in kacel ki jo me doggolawu ducu.” 17Ci kabaka owaco bot dano ma gigwoke ma gucuŋ cok kwede ni, “Wunek ajwagi pa Rwot woko, pien guribo ciŋgi ki Daudi. Giŋeyo ni olwi woko, ci pe gutito bota.” Ento lutic pa ka baka gukwero gudo kom ajwagi pa Rwot. 18Kabaka dok owaco bot Doeg ma Laedom ni, “In aye inek ajwagi-ni.” Ci Doeg ma Laedom oneko ajwagi ducu. I nino meno oneko dano pyeraboro wiye abic ma giromo ruko epod me boŋo camanini ma ajwagi pa Lubaŋa giruko-ni. 19Caulo dok omiyo gineko dano ducu ma i Nob ma gaŋ pa ajwagi; gityekogi woko ducu ki pala lucwan, co wa ki mon, litino ki litino lukere ma pud dot, kacel ki twoni dyaŋi ki kana ki romi-gu.\n20Ento ŋat acel ki i kin awobe pa Akimelek wod pa Akitub obwot, nyiŋe Abiatar. Oriŋo olubo kor Daudi, 21ci otito bote ni, Caulo otyeko neko ajwagi pa Rwot woko. 22Daudi owaco bot Abiatar ni, “Onoŋo yam aŋeyo lokke wa i nino ma aneno Doeg ma Laedom kunnu. I nino-nu yam aniaŋ ni bitito bot Caulo ada. An aye akelo to man i kom doggola pa kwarowu. 23Doŋ ibed kweda, pe ilwor, pien ŋat ma mito neka noŋo mito neki bene. Ka ibedo kweda abigwoki maber.”


Matayo 15 ACO85 - Luparicayo ki lupwony-cik gua ki i - Bible Search\nKit kwer pa ludoŋo\n1Luparicayo ki lupwony-cik gua ki i Jerucalem gubino bot Yecu, ci gupenye ni, 2“Piŋo lupwonnyeni pe gilubo kit kwer pa ludoŋo? Pien gicamo cam ma pe gulwoko ciŋgi.” 3Yecu odok iye botgi ni, “Piŋo wun kono pe wulubo cik pa Lubaŋa pi lubo kit kwerwu? 4-Pien Lubaŋa yam ociko ni, ‘Wor woru ki meni’, ka dok ni, ‘Ŋat ma loko lok marac i kom wonne nyo i kom minne myero ginek woko aneka.’ 5Ento wun wuwaco ni, ‘Ka dano mo owaco bot wonne nyo bot minne ni, Gin ma kono akonyi kwede doŋ amiyo woko bot Lubaŋa, en pe myero owor wonne.’ 6Kit meno pi kit kwerwu, wumiyo lok pa Lubaŋa doŋ odoko goro. 7Wun lugoba! Lanebi Icaya yam oloko i komwu kakare i kare ma en owacci, 8-‘Rok man kara giwora ki doggi nono,\nento cwinygi pe i koma wacel; 9giwora nono,\npwony ma gipwonyo obedo\npwony ma mako kit pa dano.’”\nGin ma balo dano\n10Yecu olwoŋo lwak bote, ci owaco botgi ni, “Wuwiny lokka, ci wuniaŋ iye. 11Pe gin ma donyo i dog dano aye balo dano, ento kono gin ma a ki i dog aye balo dano.” 12Ci lupwonnye gubino guwacce ni, “Iŋeyo ni Luparicayo cwinygi ocwer twatwal i kare ma guwinyo lok ma in iwaco?” 13Yecu odok iye ni, “Kit ginapita ducu ma Wora ma tye i polo pe opito gibiputo woko ki lwite. 14-Wek gubedi; meno gin lutowaŋ ma gipeyo lutowaŋ wadigi. Ka ce latowaŋ peyo latowaŋ lawote, ci gin aryo ducu gibipoto woko i bur.” 15Ento Petero owacce ni, “Gony te lok me carolok man botwa.” 16Ci Yecu openyogi ni, “Wun kara peya wuniaŋ bene? 17Pe wuneno ni gin ma donyo i dog dano kato cito i ic, kit meno a ki kunnu kato woko? 18-Ento gin ma katti ki i dog a ki i cwiny dano, man aye balo dano. 19Pien gin ma a ki i cwiny dano aye tam maraco, nek, abor, cot, kwalo kwo, bedo caden me goba, yet. 20Magi aye gin ma balo dano; ento camo cam ma pe gilwoko ciŋ pe balo dano mo.”\nNiye pa dako me Kanaan\n21Ci Yecu oa ki kunnu, ocito wa i lobo ma tye cok ki Turo ki Cidon. 22Ci nen, dako mo ma en Lakanaan ma oa ki i lobo meno obino kun daŋŋe adaŋa ni, “Ai Rwot, Lakwar Daudi tima kica do; nyara tye ki cen, tye ka une marac twatwal.” 23Ento Yecu pe ogamo dog dako-nu kadi ki acel. Mumiyo lupwonnyene gubino gubako doggi bote ni, “Ryem dako ni ocit woko cen, pien tye ka daŋŋe yo tuŋ i ŋewa.” 24Yecu odok iye ni, “Yam giora bot jo Icrael keken, pien gitye calo romi murwenyo.” 25Ento dako-nu obino oguŋo i nyime, kun wacci, “Rwot, konya.” 26Ci Yecu odok iye ni, “Pe ber me kwanyo cam pa litino me bolone woko bot gwogi.” 27Dako-nu odok iye ni, “Rwoda, meno iwaco kakare. Kadi bed kumeno gwogi bene gicamo ŋide cam ma poto ki i wi meja pa ladit do.” 28Ka dok Yecu owaco bot dako-nu ni, “In dako-ni niyeni dit. Myero obed boti kit macalo imito.” Ci nyare otugi caŋ woko cut i cawa meno.\nYecu ocaŋo lutwo mapol\n29Yecu oa ki kunnu, omedde ki wotte, oŋolo ki i dog nam Galilaya. Ocito oito i wi godi matitino ci obedo kunnu. 30Ci lwak dano gukelo bote luput ki luŋolo, jo ma te lebgi oto, ki lutowaŋ, ki lutwo mukene mapol, gupyelogi piny ka tyen Yecu, ci en ocaŋogi. 31Mumiyo lwak guuro twatwal ka guneno lutelebgi oto guloko, jo ma ciŋgi okwe gucaŋ, jo ma tyengi oŋol guwoto, kadi wa lutowaŋ bene guneno piny; gupako Lubaŋa pa jo Icrael matek.\nYecu omiyo cam ki jo alip aŋwen\n32Yecu olwoŋo lupwonnyene bote ci owaco botgi ni, “Kica maka i kom lwak man, pien doŋ gubedo kweda kany pi nino adek, ma kun pe gitye ki cam mo. Pe amito ni acwalgi woko ki kec, miyo kec bwoyogi woko i yo.” 33Ci lupwonnye gudokke iye ni, “Kara man wabinoŋo mugati kwene ma twero romo lwak macalo man i tim kany?” 34Yecu openyogi ni, “Wutye ki mugati adi?” Gugamo ni, “Abiro, ki rec mogo matitino manok.” 35Ociko lwak ni gubed piny i ŋom, 36ci omako mugati abiro-nu ki rec bene, ka doŋ opwoyo, obaro igi, ci omiyogi bot lupwonnyene, ka lupwonnyene gumiyo bot lwak. 37Gin ducu gucamo guyeŋ; gucoko ŋide cam ma oloyogi, oromo adita abiro mupoŋ. 38Jo ma gucamo cam meno onoŋo giromo co alip aŋwen, ma pe gikwano iye mon ki litino. 39Lacenne ka doŋ ociko lwak, odonyo i yeya, ci ocito i lobo Magadan.


Latitlok 9 ACO85 - Ento lok man ducu aketo i cwinya, - Bible Search\nLatitlok 8 Latitlok 10\n1Ento lok man ducu aketo i cwinya, kun aŋiyo ducu maber, kit macalo jo ma kitgi atir ki jo ma luryeko kacel ki gin ma gutiyo ducu gitye i ciŋ Lubaŋa; kono obedo mar nyo adagadaga, pe tye dano mo ma ŋeyo. Dok gin ducu ma pud tye obedo gin ma konnye pe, 2pien kit can acel bipoto i komgi ducu, bipoto i kom jo ma kitgi atir kacel ki i kom jo ma gin lutim maraco, i kom jo mabeco ki i kom jo maraco, i kom jo maleŋ ki i kom jo ma komgi ki keni, i kom ŋat ma tyero gitum ki i kom ŋat ma pe tyero gitum. Can man poto i kom dano maber ma rom aroma ma opoto i kom ŋat ma labalo; ki ŋat ma kwoŋo kwoŋ rom ki ŋat ma lworo kwoŋo kwoŋ. 3Man aye gin marac ma nen i gin ducu ma tye ka timme i lobo-ni; kit can acel bino pi jo ducu. Dok cwiny dano ducu opoŋ ki gin marac, dok apoya bene tye i cwinygi i kare me kwogi ducu, ka lacen gin bene gito woko. 4Ento ŋat ma oribbe ki jo makwo ducu bedo ki gen, pien gwok makwo ber kato labwor muto. 5Jo makwo giŋeyo ni gibito, ento jo ma doŋ guto woko pe giŋeyo gin mo, dok bene pe doŋ gitye ki bakacic ma gibilimo, dok wi dano wil i komgi woko matwal. 6Pe doŋ gitye ki dul mo ma gibinywako ki jo mukene matwal i tic ducu ma gitye ka tiyone i lobo-ni, pien mar megi ki adagadagagi kacel ki miti ma onoŋo gitye kwede ducu otyeko gik woko licwic.\n7Doŋ icit icam kwonni ki yomcwiny, dok imat koŋo vinoni ma noŋo cwinyi yom ata; pien Lubaŋa otyeko pwoyo gin ma itiyo.\n8Ruk ginaruka matar kare ducu, ma pe iken wiro wii ki moo bene.\n9Bed ki yomcwiny kacel ki dako ma imaro, i mwaka me kwoni ducu ka pud ikwo, ki i ticci ma gimiyi ma iri kwede i lobo-ni, pien meno aye dul ma gipoko boti i kwoni ma konnye pe-ni i ticci ma it ye ka tiyone i lobo. 10Kit gin mo keken ma inoŋo oye ciŋi me atiya, ti ki tekki: pien tic nyo tam nyo ŋec nyo ryeko mo doŋ pe i lyel, ka ma ibecito iye-ni.\n11Dok aneno ni ŋat madwir pe loyo ŋwec, ŋat matek bene pe en aye ma loyo lweny, pe ŋat maryek aye ma noŋo kwon ma myero ecam, kadi jo ma tye ki ŋec matut pe gin aye ma ginoŋo lonyo madwoŋ, nyo jo makwiri i tic pe gin aye jo ma gipwoyogi; ento kare kacel ki gumkom poto i komgi ducu. 12Dano acel acel pe ŋeyo bino pa nino ma mere. Dano obedo macalo rec ma gimakogi ki obwo pi gum marac, dok calo winyo ma gimoko i owic; dano bene gimakogi ki owic i kare marac, ma tuggi poto i komgi woko oyotoyot.\nRyeko loyo tekkom\n13Dok bene aneno kit labol man kit macalo ryeko tye kwede i lobo, ci onen madit mada ki tuŋ bota. 14Yam tye gaŋ mo matidi ki jo manok keken ma gibedo iye; ci kabaka mo madit obino omonyo gaŋ meno kun mito mayone woko, ci ocako toro cel lobo matek orumo gaŋ meno woko dyere. 15Ento dano ma lacan maryek i gaŋ meno aye ma olaro gaŋ meno ki ryekone. Ento pe tye ŋat mo kadi ki acel ma wiye opo i kom dano meno ma lacan. 16Ento awaco ni ryeko loyo tekkom, kadi bed gicayo ryeko pa dano ma lacan ca, dok bene ŋat ma owinyo lokke peke.\n17Ka iwinyo lok pa ŋat maryek mot laliŋ, ber kato ma ibedo ka winyo lok pa laloc ma daŋŋe kwede adaŋa i kin lumiŋ. 18Ryeko ber loyo jami lweny, ento labalo acel keken twero balo lwak jami mabeco mapol ata.


2 Camuel 6 ACO85 - Daudi dok ocoko lulweny mabeco ma - Bible Search\n2 Camuel 5 2 Camuel 7\n2 Camuel 6\nDaudi ocito ka omo canduk pa Rwot\n(1 Tek 13.5-14)\n1Daudi dok ocoko lulweny mabeco ma giyerogi ki i kin jo Icrael ma giromo alip pyeraŋwen. 2-Ci Daudi ocako a ki jone ducu ma gitye kwede, gucito i Baale-juda ka omo canduk pa Lubaŋa, ma gilwoŋo ki nyiŋ Rwot me mony ma bedo wi komkerre malo ka wi lukerubi. 3-Gutiŋo canduk i wi gadigadi manyen, ci gukelo woko ki i ot pa Abinadab, ma gaŋŋe onoŋo tye i wi got-ti, Uja ki Akio, ma gin awobe pa Abinadab, aye gubedo ka leko twoni ma ywayo gadigadi manyen-ni 4ma gitiŋo ki canduk pa Lubaŋa, kun Akio aye telo nyime. 5Daudi ki jo me ot pa Icrael ducu gubedo ka yarre ki myel ki yomcwiny i nyim Lubaŋa ki kero komgi ducu, ki wero wer, ki go yo opuk ki naŋa ki ajaa ki bul ki atego agoya-gu.\n6Ka guo i laro moyo pa Nakon, ci Uja ocwalo ciŋe, ogudo kom canduk pa Lubaŋa, omako kome, pien onoŋo twoni gucato, 7ci kiniga omako Lubaŋa i kom Uja, oneke woko ki kunnu, pien onoŋo oketo ciŋe i kom canduk; ci oto woko ki kunnu i ŋet canduk pa Lubaŋa. 8Kiniga omako Daudi pien Rwot otugge i kom Uja; mumi yo kabedo-nu gilwoŋo ni Perej-uja nio wa onyoo. 9Daudi obedo ki lworo i kom Rwot i nino meno; owacci, “Canduk pa Rwot doŋ gibitero bota niŋniŋ?” 10Kit meno omiyo Daudi okwero tero canduk pa Rwot i gaŋ kalle; ento oŋak kwede woko, otero i ot pa Obededom ma jo Gat. 11-Canduk pa Rwot obedo i ot pa Obed-edom pi dwe adek; ci Rwot omiyo gum bot Obed-edom ki jo ma i ode ducu.\n(1 Tek 15.1–16.6)\n12Ka gitito bot Daudi ni, “Rwot omiyo gum i kom jo ma i ot pa Obededom ki gin ducu ma tye bote, pi canduk pa Lubaŋa,” omiyo Daudi ocito ka omo canduk ki i ot pa Obed-edom ci okelo i gaŋ kalle ma cwinye yom matek. 13Ka jo ma gutiŋo canduk pa Rwot gudako tyengi ki wot tyen abicel, ci Daud i otumo twon ki romo mucwe bot Rwot: 14Lacen ocako myel i nyim Rwot ki tipo kome ducu, kun noŋo otweyo pyere ki epod me boŋo camanini. 15Kit meno Daudi ki jo me ot pa Icrael ducu gukelo canduk pa Rwot i Jerucalem ki waya ki kuto bila.\n16Ka canduk pa Rwot obino i gaŋ kal pa Daudi, ci Mikal ma nya pa Caulo obolo wane ki i waŋ dirica, ci oneno ka Daudi pye kirre ki myel i nyim Rwot; ci obedo ka caye ki i cwinye. 17Gukelo canduk pa Rwot wa paco, ci gucibo i kabedone, ma en kema ma Daudi onoŋo oguro pire. Daudi ocako tyero gitum awaŋa mapol ki gityer lakwecwiny i nyim Rwot. 18Ka Daudi otyeko tyero gitum awaŋa-gu ki gityer lakwecwiny, ci olamo gum i kom lwak i nyim Rwot me mony. 19-Lacen opoko cam bot lwak ducu, bot jo Icrael ma gucokke ducu, co wa ki mon. Dano acel acel gimiye mugati acel, riŋo mucekke, ki poki olok mutwo. Ka lwak gucako ket, kun ŋat acel acel dok i gaŋŋe.\n20Ka Daudi odok cen ka lamo gum i kom jo ma i ode, Mikal nya pa Caulo okato woko ka jole, ci owaco bote ni, “Kabaka me Icrael tin oketo deyo i kome kene ba! Pe tin obumo kome i waŋ aŋeca magi ducu! Kabaka obedo macalo ŋatti mo ma lamalgaŋ ata ma lewic pe mako, ma pe obumo wa kome bene.” 21Daudi ogamo dog Mikal ni, “An abedo ka myel i nyim Rwot, ma oketo an abedo kabaka ma ka woru, kun aloyo ode ducu. En oketa abedo laker ma loyo jo Icrael, ma lwak pa Rwot. Abimyelo myel ki yomcwiny i nyim Rwot. 22An amito abed yot makato man, wek abed ginanyerani; ento aŋeca ma iloko i komgi-ni aye dok gibiketo deyo i koma makato.”\n23Mikal nya pa Caulo pe onywalo latin mo, nio ka oto.